“Nazioarteko lasterketa batekin hasi dugu denboraldia, sentsazio onekin” | Mondraberri Arrasateko Ataria\nHasiera Kirolak DORLETAKO AMA TXIRRINDULARITZA E. “Nazioarteko lasterketa batekin hasi dugu denboraldia, sentsazio onekin”\n“Nazioarteko lasterketa batekin hasi dugu denboraldia, sentsazio onekin”\nAndoni eta Asier Azkarate arrasatearrek Grupo Eulen-en jarraitzen dute, eta aurreko asteburuan Essor Basque lasterketan parte hartu zuten, txirrindulari euskaldun, frantziar, ingelesen,… artean.\nZer moduz aurreko asteburuko bi etapak?\nZapatukoa nahiko zoroa izan zen, zapatuko lasterketan zuhaitz bat errepidera jausi zen eta ondorioz lasterketa behin-behinean eten egin behar izan zen. Ondorioz, ez genuen sentsaziorik izan, baina etapa amaitu genuen eta gustura gaude egindako lanarekin.\nDomekan lasterketa on bat egitea lortu genuen, eta sentsazioak onak izan ziren. Denboraldiko lehen lasterketa izanda, zangoek ondo erantzun zuten.\nLasterketa hau denboraldiko lehenbizikoa da ezta?\nBai, taldeak laterketa honetan parte hartzeko aukera ematen digu, hau da, denboraldia Frantzian hasteko. Lehendabiziko pedalkadak dira eta adibidez lasterketa baliagarria da jakiteko ea neguko lana ondo egin dugun. Alde horretatik oso pozik gaude.\nEuria eta hotza izan zenituzten errepidean?\nBai, urtero holako lasterketetan eguraldia antzekoa izaten da. Blai eginda aritu ginen.\nNazio ezberdinetako txirrindulariek parte hartu zenuten?\nBai, maila altuko lasterketa da. Denboraldiko lehenbizikoa izanik, eta Frantzian jokatzen denez, talde gehienak frantziarrak dira. Baita ingelesak ere eta hemendik Euskal Selekzioa eta gure taldea (Grupo Eulen),… aritu ginen.\nZenbat urte daramatzazue lasterketa honetan parte hartzen?\nGutxienez hiru urte, izan ere, kanpora irteteko aukera bat da. Uda partean ere Frantzia aldean lasterketa batzuetan parte hartzen dugu, eta maila antzekoa izaten da.\nZer ikasten da horrelako etapetan?\nBeste era batean korritzen da, modu arraroan, hango abiadura handiagoa da, eta nazioarteko izaera duenez maila altuagoa da.\nDatorren asteburuko hiru etapetan parte hartuko duzue?\nTaldeak erabaki du txirrindularien bi multzo egitea. Horrela, multzo batekoek aurreko asteburuan parte hartu genuen, eta beste multzokoek asteburu honetan hartuko dute parte.\nAsuntoa da Frantziara joateko PCRa egitea eskatzen dizutela, eta gure poltsikotik ordaindu behar dugunez, eta aurrekontua gehiegi garestitu ez dadin, taldeak erabaki du bi multzo egitea. Denboraldi hasiera denez, taldeak ez dauka helburu zehatzik, norberak sentsazioak aurkitzea baizik.\nZe moduz zabiltzate Grupo Eulenen?\nNik uste denboraldi hau polita izan daitekeela, hori lortzeko gogotsu gaude. Plantila aurreko denboraldikoaren oso antzekoa da, eta taldekide berriak ditugu. Talde nahiko gogorra daukagu, eta aurreko denboraldian jauzi txiki bat ematea lortu genuen.\nItxiera perimetrala dela, nola moldatzen zarete entrenamenduak egiteko?\nGu zorionekoak gara kirolari erdi-profesionaltzat hartzen gaituztelako. Ondorioz, gure udalerritik irten gaitezke eta askatasun nahiko handiz entrenatzen dugu.


aldats eskala - escala de pendientes - échelle de pente\nCreative Commons baimena:\nAldats eskala grafikoa\nNeguko ibilbide bat prestatzean eta kontuan hartzeko bai zailtasuna, bai elurjauzien arriskua ere, oso lagungarria da zeharkatuko ditugun malden inklinazioa aurrez ezagutzea. Beste mendizaleek emandako berri entzunda eta esperientziaren bidez bereganatzen dugu 30, 35, edo 45 graduko aldats bat zer den, baina askotan, eskalada graduekin bezala, gure balorazioa nahiko subjetiboa da.\nGarai batean, zehatzago izateko nahian, eskala grafiko bat marraztu nuen. Orain marrazki hori egokitu dut interneten bidez zabaltzeko, eta hemen dago nahi duenak erabiltzeko.\nHitz gitxitan, eskalaz marraztutako marka batzuk dituen txartel bat da, eta marka horiek eta nibel kurben arteko distantzia parekatuz inklinazioa jakingo dugu. Aukeran daude inklinazio eta eskala erabilienak (25º,30º,35º,40º,45º eta 1/25k, 1/50k, 1/40k 1/20k) ...eta txartela ondo aprobetxatzeko, beste aldean koordenadak bilatzeko lauki bat dago.\nBehar den guztia PDF dokumentu hauetan topatuko duzue :\n01 -> INFO -> Nola erabili, nola inprimatu, eta beste argibideak\n02 -> ESKALA -> Inprimatzeko eskala grafikoa\neta hemen daude irakurtzeko edo deskargatzeko >> PDF\nTxartela eta azalpenak erabilagarriak izango dituzuela espero dut, egia esateko, eskala marrazten baino denbora gehiago eman dut argibide orria idazten ...bueno, horretarako etxean laguntza ona izan dut ;-)\n2011/03/06 -> Eskalaren irudia eta argibide dokumentua berriztu ditut.


Trenetako ardatzak ikuskatzeko sistema berriak - Ideko\nAzken 15 urteetan 30 pertsona hil dira Europan eta 48 zaurituak izan dira trenetako ardatzetan sortutako egitura arazoen ondorioz. Pieza horiek pisu ikaragarria jasaten dute, eta neke zikliko baten menpe daude beti. Horregatik da garrantzitsua tarteka hauek berrikustea.\nAxleinspect proeiktu europearrean garatu den ardatzak ikuskatzeko sistema berri hau azkarragoa, merkeagoa eta erabiltzeko errazagoa da orain arteko besteak baino. Proiektuaren helburu nagusia ardatzaren diametro desberdinetara eta geometria desberdinetara egokitu daitekeen sistema bat garatzea izan da, trengintzaren industrian ardatz mota asko erabiltzen baitira. Ardatz mota guzti horietara egokitzeko gai den sistema aurkitu behar izan da, eta ondorioz ardatz baten barruko gune kritiko desberdinak aztertu behar izan dira, diametroa, aurpegi kopurua eta gune kritiko hauen arteko distantzia.\nIK4-IDEKOko ikerlariak Ingalaterrako hangar batera joan dira egun batzuetan eta bertan beste ikerlari europear batzuekin batera lanean aritu dira gure treneko bidaiak seguruagoak egiteko helburuarekin.Trenetako ardatzak ikuskatzeko erreminta berriak garatu dituzte, adibidez ultrasoinu bidezko teknologiak erabiltzen dituen eskaner bat. Aparatuak akatsak identifikatzen ditu zehaztasun milimetrikoarekin.\nProbetan lortu dituzten emaitzen arabera, ardatzaren barru aldean dauden akatsak lokalizatu dituzte hauek txikiak izan arren, bi edo hiru milimetroko zabalera eta milimetro bateko luzerako. Doitasun handiz lokalizatzen dira, trenetako ikuskaritza arautzen duen europako legeak eskatutako estandarrek baino zehaztasun handiagoz.\nAbiadura handiko trenek adibidez barru hutseko ardatzak dituzte, eta ikerlariek sentsore bereziak garatu behar izan dituzte piezen barru aldeko kalibreak eta kanpoko diametroak neurtzeko. Irudimena eskatzen duen lan zaila. Horretarako IK4-IDEKOn bi teknika erabiltzen dira; ultrasoinu bidezkoa eta eletromagnetikoa. Ultrasoinu bidezkoek ardatzaren kanpo aldea ikuskatzea ahalbideratzen digute eta teknologia elektromagnetikoak barruko azalera neurtzen digute. Datu guzti horiek IK4-IDEKOk garatutako software batean sartzen dira eta honek aztertzen eta baloratzen ditu soluzio bietatik lortutako datuak. Honela ardatzaren %100 ikuskatuta geratzen dela bermatzen dugu.\nGarapen berri hauei esker ez da beharrezkoa trena hangarrean gelditu eta desmontatzea, ardatzera eskanerra egokitu eta ardatz osoa erraz aztertu bait daiteke. Ikuskaritza sistema berri hauek garatzeko Axleinspect proiektu europarreko kontsortzioak hiru urteko lana egin behar izan du, eta ikerlariek sistema berria bost urte barru merkatuan egotea espero dute.


Izotz ondoko eguzkiari...\n... Patrizia, Leire eta Enara-ri\nETA RUNA SIMI-REN PATUA\n«Orain dela lau hilabete ehorzketa bat ikusi zen Perun: ataburuaren atzetik indio mordo harrigarri bat zihoan begiak bilduta, margotako artilezko txanoak buruetan, anitz aurpegien larrua gorriska ilun, "sierra"-ko txistu zaharrak han eta hemen jotzen ari; eta tarteka, poliziak ezin debekaturik, kantu erreboluziolariak ozenki lehertzen ari, ketxueraz eta españeraz. Jose Mari Arguedas txameguak, indioen defenditzaile sutsuak, bere burua hila zuen Azaroaren 26an tiro batez. Andeetako Andahuaylas-en jaioa, 58 urte zituen».\n(LARRESORO. Zeruko Argia, 1970)\nArguedas-en historian perutar aunitzena biltzen da. Jose Maria Arguedas (1911-1969) xuri izanik ere, San Juan de Lucanako indioek hezi zuten, bederatzi urtera arte ketxuera besterik ez zekiela. Amaizunarekin bizi izandako urte haiek zituen gogoangarri izkiriatzen hasi orduko: «Una bien amada desventura hizo que mi niñez y parte de mi adolescencia transcurrieran entre los indios lucanas: ellos son la gente que más amo y comprendo». Hamalau urterekin eskolara eta handik hiru urtetara hiritartu zen, urte gutiren buruan irakasletu eta arrotz senditzen zuen munduan, eta mundutik, bizitzen hasi. Irakasle iadanik, 1962.erako, etnologia-ikastaroak eginak baitzituen, Doktor maila eskuratu zuen, hartaz geroztik ketxuera hizkuntza eta literatura irakatsiz Limako Unibersitatean. Anartean, gizon sentibera hunek ezagutua zuen Julio Gastiaburu beltza komunista eta baita, 1933ean, presondegia. Iraultzaren aldeko beste asmokideekin, presoki, bizi izandako urte hura da El Sexto liburuan deskribatzen diguna.\nGaztaroko indar eta bizipen horiek komunismo aldera lerrarazi zuten, Jose Carlos Mariategui eta V.I.U. Leninen textuetan inguru eta gauzekiko halako egitura iraunkor bat aurkitzen zuela. Ikuspegi hok, halere, ez zituzten indioengandik jasotako adierazpen izkutu eta magikoak itzali. Geroxeago Scorza —baitan bezala, aitzinako simboloak ikusten ditugu: ugaldeak eta kondoreen hegadak hala nola mendi gorenetako ahateak-Europako eltxo guziak hilik leudekeen altueretan, prezeskiago— edota mendi-oihanetako kolore biziak, iduzkiaren sua xurgatzera doazen eulitxoriak azaltzen zaizkigun era berean. Arguedasen obran koloreak, musika, kantore eta dantzekin batera izaten baitira kultura mutu baten adierazpena, edo ketxuatargo akulturatu barne hartarik, españeraz egin zitekeen sakonena bederen.\nApurimac-eko ketxueraren gozoa, joandako haurtzaro hartako mundua —oraino bizirik, bera beste eta «besteen» munduan zela—, herrixka komunitarien ilunargiak kostaldeko hiri xuri eta hirixka aberatsen aitzinean, mendi-goietako gizonak kostaldeko emakumeei kontrajarriaz, lehenek iduzkia lagun, andereak, berriz, ilargiari atxekiak... bermundu hau dugu, bada, Arguedas-ena. Bera entsegatu da aipatu bi munduen arteko jazargoak argiro plazaratzen, «Agua» izeneko istorioez, kasurako, zera dioela: «Allí no viven sino dos clases de gentes que representan dos mundos irreductibles, implacables y esencialmente distintos: el terrateniente convencido hasta la médula... de su superioridad humana sobre los indios; y los indios...» Bizimodu ketxuatar hori ezagutarazi nahi zuen kutsatua baitzen ketxuatarren mitu eta kantuetaz, San Migueleko urjauzi eta landareez [«Haiek mundua idurikatzen baitute gure ketxuera kantari dakigunondako»]. Hunkitua, baiki, aienatzen ari zen hizkuntza eta komunitateaz.\nAienatze eta suntsitze horri oharturik, akitzen ari den mundua du bere eta joandako egunak ditugu Arguedas-en obran zutabe. «Agur egizue enegan Peru zenaren aldi bat» izkiriatu zuen bere biziaren hondar egunetan.\nKetxuatarren munduak españeraz azaltzeak grina eta ezbai frango sortu zitzaion Arguedas-i saio bat egiteraino zituen deskontentamendu eta ezintasunak adiaraziz. Zertan mintzatuko dira indioak literaturan? Galdegile berak ematen digu arrapostua: «Con relación a este grave problema de nuestro destino he fundamentado en un ensayo mi voto a favor del castellano». Alferrikako galdera eta ihardespena, izan ere, Perun españerazko literatura besterik ez baitzen, irakurlego españeradunaz kanpokorik ez zen bezala.\nBide hortan behin abiatua, zaileziak ez zaizkio faltako. Hoketariko bat, eta ez ttipiena, indioak ezagutzea. Arguedasek erran bezala: «Para quien aprendió a hablar en quechua, resulta imposible de pronto hacerlos hablar en castellano; en cambio quien no los conoce... puede concebirlos expresándose en castellano». Zer eginen? Arguedas-ek hizkera berezi bat asmatu zien bere ketxuetar abantzu monoglotei. Bere hitzetan: «Yo resolví el problema creándoles un lenguaje castellano especial... ¡Pero los indios no hablan ese castellano ni con los de lengua española, ni mucho menos entre ellos! Es una ficción. Los indios hablan en quechua. Toda la sierra del sur y del centro, con excepción de algunas ciudades, es de habla quechua total... Es, pues, falso y horrendo presentar a los indios hablando en el castellano de los sirvientes quechuas aclimatados en la capital». Kestionea, beraz, hauxe zen: Zein gaztelera-moeta mintzarari gaztelera moeta guziak ezagutzen ez zituztenei. Aracil-ek klarki dioenez, «Conclusio paradoxal: la pretensio de fer "novela realista" exigía "un acto de creación absoluta"».\nIndioen egiazko bizipenak españeraz. Horra Arguedas-en parioa! Idazkeraren bila aritzen zela, inguru eta bere baitako mugei ohartzen zitzaien «Se trata de no perder el alma, de no transformarse por entero en esta larga y lenta empresa». Muga haiei egokitu nahiean landu zuen bere obra; fede haundirik gabe, ene idurikoz, Literaturak lezakeen indar eta eraginaz, Arguedas-ek aterabide bakar bat aldarrikatzen baitu ketxuatarrentzako: «Pero los dos mundos en que están divididos estos dos países (...) se fusionarán o separarán definitivamente: el quechua y el castellano. Entretanto, la vía crucis heroica del artista bilingüe subsistirá». Bizkitarteko literatur via-crucis-ak, ordea, ez zezakeen ja ere salba. Herriaren ahotik, ahozko tradizio bizitik biltzen zuen urrea area bilakatzen baitzitzaion, komunitate ketxuarrak norgabetzen ari ziren abiada berean. Derasagun, bestalde, ketxuatar lurraldeez, ketxueraren espazioez dioguna, denboraz ere erran genezakeela: inkatarren ondorengo haiek zuten Kosmogonia eta Jainkoekiko zubia XVI. mendetik hasia baitzen herdoiltzen, Kolonizazioak ekarritako Zeru-Ifernu eta bizimolde berrien ondorioz. Historiatik ohildu zituzten horietaz, eta alde, jokatu zuen Arguedas-ek bere literaturgintzan, bainan xurientzat izkiriatuz eta hauen hizkuntzan, ustez eta Inperialismoak zabaldu eta finkatuetako modeloetan ez bide zegoela bestela egiterik. Literatura moderno horren gabeziak, indiotarrentzako, ketxueraz eta indioek egina, markatzen du Arguedas idazlariaren bizia eta, gabeziek kolonizatua definitzen duten ber, adiarazten bere kontzientzia urratua. Eduardo Galeanok, noizbait, aipatu bezala: «Garaileen hizkuntza beretu zuen eta hartan elekatu eta idatzi. Inoiz ez zuen garaituez izkiriatu, garaitu-baitatik baizik, haien boza adierazteraino. Obratze hura, berriz, madarikazione bilakatu zitzaion; bere zuen guzia trahizio eta hutsegitetzat jotzen baitzuen. Alferrikako urradura. Ezin indio izan, ezta xuri izan nahi ere, ezin zitzakeen arbuioa eta arbuiatua izaera eta aldi berean eraman.»\n«Belatz eta apoen herriaz» zapuztua eta, aldi berean, maitemindua, amildegira bidean zen 1966tik, publikatu izan diren bere egunkari orri bakan batzuri esker Seconal pilulak edota errebolberra erosteko izan zituen difikultateak ezagutzen ditugula. Baita ere azken urteotako mixeriak, esperantzak eta buruhiltze-saioak, besteren artean urkalekuen xerkak Obrajillo eta San Miguel-en edo Vietnam-i buruzko gogoetak zein Cubako egonaldiaz duen oroimena. Gazte zenetik bizkarreratuak zituen bere bi nazio muturtuak eta baitaratuak bere beltzaldiak. 1944eko maiatzetik eta bost urtez eritasunaren kontra ihardoki zen. Hogoi urte berantago hola idazten zuen: «El encuentro con una zamba gorda, joven, prostituta, me devolvió eso que los médicos llaman "tono de vida"». Harrezkero, halere, hein batera herbaildurik senditu zen, irakurtzeko ahalmena abantzu galdua, etsipenak uholdeka erortzen zitzaizkiola.\nGorago erran bezala Arguedas-ek mende hunen hasmentako komunitate ketxuar baten lekukotasuna utzi zigun. Garapen indarrek zein modernizazio prozesoek arront itxuraldatu zituzten bai orduko egoera, baita ere idazlariaren oroituriak. Haurtzaroko bizipenak akitzen zitzaizkiola eta haiekin bat idazteko gogoa, barneak errea, urrun-urrunean ikusten zituen Hego Ameriketako idazlarien sona eta jarrerak. Julio Cortazar-ek New-York-eko Life agerkarian bere eritziak plazara zitzakeenean, kultura nazionalen kontra eta goitik, Arguedas inoiz baino indioago senditzen zen, idazle transnazional eta profesionalen kontra eta Europan goraipatzen zuten hegoamerikar idazlarietarik urrun; Indiotasunean, munduikuskera ezezik, halako sentikera bat izan baitzuen. Jose Maria Arguedas-ek, aipatu idazlari gehienek ez bezala, indioak sujetu eta ez ikergai, indioak berdinkide eta ez bitxikeria edota literaturgai ikusten zituen nahiz-eta menperatze politikoak, zanpaldi ekonomikoak eta erdeinu sozialak, ketxuatargoa, nazio zokoratu bilakatu «Se había convertido en una nación acorralada, aislada por ser mejor y más fácilmente administrada y sobre la cual sólo los acorraladores hablaban mirándola a distancia y con repugnancia o curiosidad». Horren maite izan zuen gizataldeari españeraz eman zion boza, ordea, liburu huntan diren ketxuerazko istorioetan salbu, jakinkizun dugula zein heinetaraino askietsi zen bere joeraz edo inoiz laketetsi zen urrun baten egindako asmoetaz. Galdera hok Mikel Lasak egin zituen aspaldi; orduko lerroak bekizkigu argigarri aitzinsolas hau azkentzean: «Ez ote zuen —izkiriatzen zuen— hain zuzen ere, bere burua hil Peruko bi kulturen borroka bere baitan ezin menperaturik? Nondik zetorkion azken urteetan somatzen zuen antzutasuna, ezina, ezin-egona? Galdera tragikoa Arguedasentzat eta, baita ere, gure moduan aurkako kultura biren artean gaudenontzat...»\nJose Maria Larrea


Japoniako ikerketa batek dio Ilargiko lurzoruko nitrogenoa Lurretik datorrela | Consumer\nJaponiako ikerketa batek dio Ilargiko lurzoruko nitrogenoa Lurretik datorrela\nAurkikuntza horrek gure planetak eremu magnetikoa hartu zuen garaiari buruzko aztarnak eman ditzake.\nTokioko Unibertsitateko Minoru Ozima irakasleak zuzendutako zientzialari japoniar talde batek jakin du Ilargiaren zoruan dagoen nitrogenoa Lurraren atmosferatik datorrela.\nZientzialari-talde horren arabera, Ilargiaren lurzoruan aurkitutako nitrogeno kantitatea gas hori Lurretik bere satelite naturalera isurtzeagatik bakarrik azal daiteke. Emanazio hori biak eratu eta gutxira gertatuko zen, eta planetak eremu magnetikoa hartu aurretik.\nIlargian, nitrogenoa gainazala estaltzen duen hautsean dago, eta horrek esan nahi du kanpoko iturri batek emandako substantzia dela. Azterketaren arabera, nitrogeno hori eta ilargi-lurzoruan dauden beste elementu lurrunkor batzuk Lurreko atmosferaren zati handi batean sortuko lirateke.\nOzima irakaslearen taldeak azaldu duenez, nitrogeno molekulak desintegratzearen ondorioz lurraren atmosferaren goiko geruzetan dauden nitrogeno ioiek Ilargira iritsi ahal izango ziren. Lurrak eremu magnetikoa izan baino lehen gertatu zen prozesu hori; bestela, nitrogeno ioiek ezin izan zuten ihes egin Ilargiaren lurzoruan behatutako magnitudeak azaltzeko adina.\nTeoria horrek zantzuak eman ditzake Lurrak bere eremu magnetikoa hartu zuen garaiari buruz. Batzuentzat, hori prestakuntzarekin batera gertatu zen, baina ez dago puntu horri buruzko ziurtasunik.\nkosmosa luna-eu nitrógeno-eu


Samuel ha-Levi sinagoga - Wikipedia, entziklopedia askea.\nSamuel ha-Levi sinagoga\nSamuel ha-Levi sinagoga, baita ere Tránsitoko sinagoga Espainiako Toledo hirian dagoen XIV. mendeko eraikina da. Izena bere lanetan lagundu zuen Samuel ha-Levi mezenastik dator. Eraikuntza Petri I.a Gaztelakoa (1334-1369) León eta Gaztelako erregea zenean burutu zen. Sinagoga mudejar estiloan egina dago. Penintsulan sinagoga historikoen artean hau da hobeto kontserbatu dena.\nSinagoga Samuel ha-Leví\nEsnoga de Samuel haLeví\nMuseo Sefardí (en)\nGure Andre Mariaren igarotzea margolana. Elizari izena eman zion.\nSinagoga hau 1357 eta 1363 artean judutegian eraiki zen; eraikinean berean agertzen diren idazkunek horrela ziurtatzen dute. Aurretik, toki berean, Hamman de Zeit bainuak zeuden. Sinagoga Samuel ha-Levíren agindupean egin zen; ondoan, Mikvea eraiki zuen, gainera. Samuel ha-Leví judu-komunitatearen partaide garrantzitsua zen, Petri I.a Gaztelakoaren garaian GaztelaErresumaren aholkulari baitzen. Alfontso X.a Gaztelakoaren Siete Partidas legedi liburuan sinagogak eraikitzea debekatuta zegoen baina, Koroak horrela onartuta, salbuespenak onartzen ziren. Eta horrela egin zen Toledokoa, erregearen baimenarekin zeinek horrela Henrike II.a Gaztelakoarekin izandako lehian, Toledoko juduek hiria bere eskuetara igarotzeko egindako zerbitzuak eskertzen baitzituen. Urte horietan Toledoko aljama Gaztelako garrantzitsuena bihurtu zen.\n1492an, juduak, Granadako ediktuaz, Gaztela eta Aragoitik kanporatuak izan ziren. Orduan, judutegia aitoren semeek okupatu zuten eta Errege-erregina Katolikoek sinagogaren ingurua Calatravako Ordenari eman zioten; hauek San Benito priore barrutia ezarri zuten eta sinagoga Ordenaren eliza bihurtu zuten.\nXVII. mendean, herritarren artean San Benito eliza "Transitoarena" bezala ezaguna egin zen. Izen berria ulertzeko Ordenaren zaldun batek Juan Correa de Vivar margolariari enkargatu zion lanatik dator, Gure Andre Mariaren igarotzea alegia. Margolan hori plateresko estiloko aldare batean kokatu zen.\nXIX. mende arte eliza orden militarren eskuetan egon zen. Dokumentuetan "San Benito baseliza" gisa aipatzen zaio eta erabat utzita dagoela esaten da. 1835eko desamortizazioarekin eragin zion eta 1877an Alfontso XII.a Borboikoa erregeak, San Fernandoko Arte Ederren Errege Akademiaren oniritziarekin, Monumentu Nazionala izendatu zuen.\n1964an sinagoga Sefardi museoaren egoitza izateko aukeratu zuten eta horrela dago daur egun. Museoa 1971ko ekainaren 13an ireki zen.\nTenpluaren neurriak hauek dira: 23 metro luzera, 9,5 zabalera eta 17 garaiera. Saloin erako oinplanoa eta bi solairu ditu. Behekoan saloi laukidun bat dago; hau da erritoen espazioa. Goian, emakumeak kokatzen ziren eta oraindik habeak ikus daitezke. Emakumeak gizonengandik bereizita jartzen ziren eta xaretaz ezkutuak. Kanpotik eliza baten itxura du.\nSinagogaren barruko irudiak\nHejal eta ekialdeko horma.\nEmakumeek erabiltzen zuten galeria.\n(Gaztelaniaz):Sinagogaren webgune ofiziala.\nWikimedia Commonsen badira fitxategi gehiago, gai hau dutenak: Samuel ha-Levi sinagoga\nAzken aldaketa 5 urria 2020(e)an, 18:14(e)tan\nOrriaren azken aldaketa: 5 urria 2020, 18:14.


Irekia Eusko Jaurlaritza - Gobierno Vasco :: Eusko jaurlaritzak eustaten bi lankidetza-hitzarmen berritzea formalizatu du INErekin eta merkataritzako erregistratzaileekin, datuak eskuratzeko (Gobernu Bilera 2021-6-29)2021\nEusko jaurlaritzak eustaten bi lankidetza…\nAstearte honetako Gobernu Kontseiluak, EJren baimenarekin, Eustaten bi lankidetza-hitzarmen berritu ditu, bere estatistika-eragiketak erraztuko dituzten datuak eskuratzeko. Adostu da hitzarmena sinatzea, alde batetik, INErekin eta, bestetik, Euskadiko merkataritza-erregistratzaileekin eta Espainiako Jabetza- eta Merkataritza-erregistratzaileen Elkargoarekin. Bi hitzarmenak legeak aginduta berritzen dira.\nLehenengoa proposatzen da Estatistikako Institutu Nazionaleko Biztanleen Udal Erroldatik datorren informazioa Eustati lagatzeko eta, horrela, prospekzioen garapena errazteko.\nBestalde, eta informazio sektoriala eskuratzeko helburu berarekin, erregistratzaileekiko hitzarmenak Euskal Autonomia Erkidegoko merkataritza-erregistroetan gordailututako erregistro-inskripzioen eta urteko kontuen estatistika-aprobetxamendua bilatzen du.\nBi kasuetan sekretu estatistikoaren bermea jasotzen da, Eustat arduratzen baita informazioa banakako datuen babesa erabat bermatuta erabiltzeaz.


«Michael Kohlhaas» BERRIAn | Katakrak\n«Michael Kohlhaas» BERRIAn\nHeinrich von Kleist idazle alemaniarraren 'Michael Kohlhaas' nobela berrargitaratu du Katakrakek\nXabier Mendiguren itzultzailea, Michael Kohlhaas nobelaren aurkezpenean, ale bat eskuetan duela.\nMiren Garate 2019ko urtarrilak 19\nZer egin behar da egoera bidegabe bat aurrez aurre izatean? Hori da Heinrich von Kleist idazlearen (Frankfurt Oder, 1777-Berlin, 1811) Michael Kohlhaas nobelak mahai gainean jartzen duen gaietako bat. Legeek ez dutela berak espero bezala funtzionatzen ikusita, justizia bere gain hartzea erabakitzen du istorioko protagonistak. «Eta gauzak okertzen hasten direnean, ezin pentsatu ahala okertzeraino iristen dira», iragarri du Xabier Mendiguren Bereziartu itzultzaileak. Duela 25 urte egin zuen itzulpena, baina berrargitaratu egin du orain Katakrakek, hiztegiari eta puntuazioari lotutako eguneraketa batzuk eginda eta Joseba Sarrionandiaren hitzaurrearekin. «Hainbeste urte pasatuta, niretzat txundigarria izan zen jakitea oraindik norbaitek irakurtzen duela edo zentzuren bat baduela».\nBenetako pertsonaia batean dago oinarrituta kontakizuna, eta XVI. mendearen erdialdean dago girotuta, hain zuzen, Alemanian izandako erlijio gerra garrantzitsuenetako bat amaitu berritan. Zaldi tratularia da Michael Kohlhaas, eta jauntxo batekin gatazka bat dauka muga bat pasatzerakoan. Horrek gatazka judizial bat pizten du aurrena, baina gatazka politiko bihurtzen da berehala. Pertsonaiak zaldi batzuk uzten ditu erreskate modura, beharrezkoa ez den paper administratibo baten bila joateko, eta, itzultzen denean, zaldiak hilzorian daude. «Gizon horrek pentsatzen zuen justiziak eta legeek berak uste zuen bezala funtzionatzen zutela, baina errealitateak erakutsi zion ezetz, gauzek ez zutela horrela funtzionatzen».\nMendigurenek kontatu du liburua itzultzen ari zen garaian bazegoela istorioa gogora ekartzen zion egoera bat Euskal Herrian: «Unibertsitateko atean, irakasle batzuk egoten ziren egunero, eta pentsatzen nuen: 'Horrelako zerbait ari da hemen gertatzen, hauek arrazoia dute unibertsitateko jarrera batzuen aurrean, eta inork ez die ematen, eta hor daude eguna joan eta eguna etorri, nahiz eta egundoko nekea jasan'». Nobelako protagonistaren kasuan, existitzen diren legeetan sinesteak ondorio dramatikoak ditu, bizia ere galtzen baitu.\nErromantizismo alemaneko idazle nabarmenetako bat izan zen Von Kleist, eta, bere lanetan, norbanakoak bizitzan dauzkan mugak landu zituen. Itzultzaileak kontatu duenez, kontakizuneko mundua ezagutzea izan zen itzulpenaren zailtasunetako bat. «Azkenean, mundu bat arrotz ez du hizkuntzak bakarrik egiten. Adibidez: junkerra. Guk zer dakigu zer zen junker bat duela hainbeste urteko Prusiako giro batean? Bilatu behar diozu pareko bat, ahalegin bat egin behar duzu».\nHorrez gain, alemanetik euskarara ekartzeak bazituen bestelako zailtasunak ere. «Liburu hau gure molde ohikoetan ez zegoen. Suharraldi batean bezala zegoen egina, hasi eta bukatu tempo bizkor batean, puntu eta paragrafo berririk eta halakorik gabe». Lehen argitalpenean ez bezala, oraingoan elkarrizketak paragrafoen bidez bereizi dituzte. Gogoratu du zeinismoa ere oso baztertuta zegoela orduan, eta bertigo handiarekin ekin ziola lanari. «Baina horrela itzuli beharra zegoen ondo itzuliko bazen».\nJende xehearen jarrerak\nKatakraken narratiba saileko laugarren lana da Michael Kohlhaas. Hedoi Etxarte editorearen esanetan, hasi berriak direnez, urtean narratibako bi lan bakarrik ari dira ateratzen. Eta, aukeraketa irizpideari buruz galdetuta, honako hau esan du: «Jende xehearen istorioak eta jende xeheak gatazken aurrean dauzkan jarrera diferenteak kontatzen dituzten lanak nahi ditugu ekarri». Dibertsitateari ere erreparatzen diote, toki, hizkuntza eta zapalkuntza ezberdinak kontatzeari.\nTakiji Kobayashiren Nagusia kanpoan bizi da, Sergei Dovatoven Filiala eta Leslie Feinbergen Mari-mutil handi baten bluesa dira orain arte argitaratutako beste lanak. Hurrengoa zein izango den ere esan du Etxartek: Lydia Chukovskayaren Sofia Petrovna. «Uste dugu narratibak balio duela, literaturako beste genero batzuek bezala, gauza batzuk hobeto kontatzeko».


Parte Hartuz 2020: aurkezpen publikoa urtarrilaren 14an, 18:30ean, Lekaion - Parte hartuz - Urnieta\nUrnietako Udalak aurreko legegintzaldian hasitako bideari jarraipena emanez parte hartze kultura zabaltzen eta errotzen jarraitu nahi du herritarren artean, eta aurrekontu irekien prozesu berri bat jarriko du martxan.\n2020ko aurrekontuko 150.000 euro bideratuko dira herritarrek herriko auzoetan hobetzeko, konpontzeko edo egiteko ikusten dituzten gauzetara. Horretarako, proposamenak egiteko aukera izango dute herritarrek.\nAurkezpen publiko bat egingo da urtarrilaren 14an, 18:30ean, Lekaion, prozesuaren nondik norakoak azaltzeko: zein epe izango duten herritarrek haien proposamenak aurkezteko, proposamen horiek onartuak izateko zein baldintza bete beharko dituzten, eta nortzuk izango duten parte hartzeko aukera, besteak beste.\nHalaber, aurten, informazio karpetan photocall bat ipiniko da eta horren inguruko xehetasunak emango dira.\nBeraz, hilaren 14ko aurkezpen informatibora joateko gonbita luzatzen die Udalak herritar guztiei.


Umetoki-lepoko txertoa datorren urtean iritsiko da Espainiara | Consumer\nUmetoki-lepoko txertoa datorren urtean iritsiko da Espainiara\nTumore horren kasuen %70 saihestuko duzu, 15 eta 45 urte bitarteko emakumezkoetan ohikoena den bigarrena.\nUmetokiko zerbixeko edo umetoki-lepoko minbiziaren aurkako txertoa Europan baimentzeak eta laster merkaturatzeak tumore horren kasuen kopurua murriztea ahalbidetuko du. Tumore hori 15 eta 45 urte bitarteko emakumezkoetan gehien erabiltzen den bigarrena da, %70 arte. Espainian, “Gardasil” botikaren izen komertziala 2007ko lehen edo bigarren hiruhilekoan egon liteke, San Carlos Unibertsitate Ospitale Klinikoko Ginekologia eta Obstetrizia Zerbitzuko buru José Antonio Vidart-en arabera.\nUmetoki-lepoko minbizia, beste tumore batzuk ez bezala, transmisio sexualeko birus batek eragiten du. Sexualki aktibo dauden emakumeen eta gizonen %70ek giza papilomaren birusaren (VPH) eraginpean egon dira bizitzako uneren batean.\nEmakume gehienetan, batez ere adin gazteenetan, sistema immunologikoa bera arduratzen da infekzioa modu espontaneoan ezabatzeaz, “baina papilomaren 6., 11., 16. eta 18. motekin kutsatuta daudenek umetoki-lepoko lesioak, zerbixeko minbizia edo kanpoko lesio genitalak (garatxoak, esaterako) eragin ditzakete”, azaldu du Antonio Huéscar espezialistak. Hala, tumore hori izateko arriskua duten emakumeen ehunekoa %10etik %15era bitartekoa da.\nZitologiak eta testa\nUne honetan, prebentziorako, aldizkako zitologiak egin behar dira eta giza papilomaren testa egin behar da. Hala ere, azken neurri hori baldintza jakin batzuetan baino ez da erabiltzen, eta ez da erabiltzen 35 urte bete baino lehen baheketa egiteko. Proba horiei esker, umetoki-lepoko minbiziagatiko hilkortasuna maila susmagaitzetara murrizteko adinako goiztiartasunarekin diagnostikatu eta tratatu ahal izan da.\nEspezialistek gomendatzen dute urteko zitologia bat egitea sexu-jarduera hasi ondoren, eta 25 urtetik aurrera, sexu-harremanik izan ez bada. Proba urtero egin behar da, eta emaitzek anormaltasunik adierazten ez badute, hiru urtean behin egin daiteke, baina urterik urte gomendatzen da.\nTxertoak ez ditu baheketak saihestuko, baina aldatu egingo ditu. Vidart-ek dioenez, botika berriari esker, geroago hasiko da probetan, eta denbora gehiago beharko da probetan. “Txertoa edukitzea oso garrantzitsua da minbizi-mota horren aurkako borrokan, birus-infekzioak epe laburrean eta ertainean izan ditzakeen ondorioen aurkako babesa ematen baitu”, dio Huéscar-ek.\nlepo txerto umetoki


Donostiako Berritzegunea: Hizkuntza Proiektua egiteko Mintegiaren 3. saioa\n2017(e)ko urtarrilakren 17(a)\nHizkuntza Proiektua egiteko Mintegiaren 3. saioa\nUrtarrilaren 10ean ospatu zen. Parte hartzen duen ikastetxe bakoitak hasitako prozesuari aurrera jarraitzen dio. Hala ere, egun ikastetxeetan alderdi askoko gaiak sortzen dira eta Hizkuntza Proiektu bati eustea ez da bat ere erraza. Baieztapen hau iazko Mintegian zein aurtengo honetan begibistan dago.\nHonekin lotuta gainditu beharreko gai bat irakasle-taldearen inguruan sortzen den koordinazioarena da. Izan ere, behar diren koordinazioak nahiz bertan bete behar diren agiriak (galdetegiak, dokumentuen erredakzio-lanak,…) borobiltzeko irakasle-taldearen elkarreragina nahiz elkarkidetza ezinbestekoak dira. Gehiago esango nuke: eskolako komunitate osoaren kolaborazioa.\nAdibide gisa azkeneko saioetan bi motatako tresnak aztertzen egon gara behar den informazioa era egoki batean eskuratzeko. Horra hor “ikasleen hizkuntza ingurua” edo “ikastetxearen hizkuntza giroa” gai hauen inguruko erronkak. Esan bezala biak indar askoko atalak eta ezbairik gabe ezinbestekoak Hizkuntza Proiektuari begira planteamendu sendo bat bermatu nahi bada. Berdin esparru “didaktiko-metodologikoan” sartzen garenean.\nGaiak: Aholkularitza, baliabideak, Elkarrekintza, Esperientziak, Hizkuntza Proiektua, Hizkuntzak, Prestakuntza


Asteburu honetan sare sozialetan asko zabaldu den irudiak piztu zuen eztabaida: hainbat legionario uniformatuta, garagardoz eta armaz inguratuta, Vilafranca del Penedèseko (Bartzelona) taberna bateko terrazan. Espainiako Armadaren arabera, garagardoak mahai gainean egoteak ez du esan nahi horiek edaten ari zirenik.\nEspainiako Defentsa ministerioak onartu zuen sareetan zabaldutakoa egiazko irudia zela, eta horrek ikerketa bat zabaltzea eragin zuen. La Informacion atariak aurreratu duenez, Lurreko Armadako iturri ezezagunak oinarri hartuta, legionarioek ez dute zigorrik jasoko, “kode militarra urratzen duen egoerarik” ez delako agertzen.\nLegionarioak Vilafranca del Penedèsen geratu ziren haien garraioaren takografoak hala eskatuta eta orduan geldialdi hori baliatu zuten taberna batean elkartzeko. Eta irudiak aztertu ostean, deliberatu dute tabernetako mahaietan garagardo botilak egoteak ez duela ziurtatzen horiek edaten ari direnak legionarioak izatea. Alkohola kontsumitzeagatik zigortu ahal izateko, alkoholemia froga bat beharrezkoa litzateke, eta ez zen horrelakorik izan.\nArmak kargatu gabe zeudela diote, munizioa haien garraioetan zegoelako. Armak aldean zituzten, militar oro behartuta dagoelako bere arma beti berarekin eramatera.\nZalantza bakarra, diote, kode militarraren artikulu baten balizko urraketak eragiten du: "militarrentzat ezegokiak diren leku edo establezimenduetara joatea”. Hutsegite arina litzateke.\nEspainiako Defentsa ministroari azalpen eske\nERCk eskatu du Margarita Robles ministroak Espainiako Kongresuan azalpenak ematea. JxCat-ek eta EH Bilduk babesa eman diote.\nKanal hauetan artxibatua: Espainiako armada | Militarismoa | Katalunia


Ondareari Begira erakusketa Zumarragara iritsi da - OndareBizia\nErakusketa Zelai Arizti kultur etxean egongo da urriaren 31 arte\nUrriak 6tik eta urriaren 31 bitartean izango da ikusgai Zumarragako Zelai Arizti kultur etxean Ondareari Begira argazki lehiaketako erakusketa. Erakusketa K6 Gestión Culturalek eta Museum Cemento Rezolak antolatu dute, Cementos Rezola-HeidelbergCement Group enpresarena dena.\nErakusketa 21 argazkiz osatuta dago, argazki-lehiaketaren zazpi urteetan zehar jasotako 600 argazki baino gehiagoren artean aukeratuak. Bertan, lehiaketaren 7 edizioetan landu diren ondare motak ikus daitezke: ondare immateriala, meatzaritza, berrerabilitako ondarea, industria ondarea, Euskal Herriko kultura ondare naturala, industri ondarea, itsas ondarea eta utzitako ondarea. Horrela, Ondareari begiratzeko 7 urteak ondare kaleidoskopio bihurtu dira, eta erakusketa hau, berriz, ondare kaleidoskopio.\n9:30etatik 13:30etara eta 15:00etaik 21:00ra\nIgandeak eta jaiegunak itxita\nOndarebizia 5 October, 2021 7 October, 2021 Educación y patrimonio No Comments\n← Azaroaren 24an eta 25ean Saio Irekiko jardunaldi profesionalak iritsiko dira\nVIII. edizioko Saio Irekian Zubiak – Kultura eta ongizatea izena emateko epea zabalik dago →


senda-agiri / sendabide\nsendabelar (orobat senda-belar g.er.; Hiztegi Batuan sendabelar agertzen da) 1 iz sendagintzan erabiltzen den belarra.\nSendabelarrak eta beste landare batzuk ekartzen zituen. Joanes Urkixo «Gerlari zuria» - 85. orr.\nUr gehixeago edatea ez dator batere gaizki, sendabelarren baten laguntzarekin hobe, sanjuanbelar edo millorri xorta bat, edo santiobelar puxkatxo baten tisanatxoa prestatuz. Pello Zabala «Naturaren mintzoa» - 114. orr.\nBatzuetan zulo inguruan legar xehea, sendabelar bereziak eta beste nahasgarri berezi batzuk ipintzen dituzte sugeak konortegabe uzteko. Gotzon Garate «India harrigarria» - 160. orr.\nZe gaixotasun duten, hari dagokion sendabelarra. Gotzon Garate «Zakurra, zeure laguna» - 38. orr.\nNeska ilegorri eder batek, sendabelarrak saltzen zituenak. Karlos Zabala «Parisen sabela» - Emile Zola - 236. orr.\nDioskoridesen liburua, non, dakizun bezala, mila sendabelarren berri emaiten baitzaigu. Joan Mari Irigoien «Lur bat haratago» - 296. orr.\n197 sendabelarren salmenta debekatu du Osasun ministerioak. Berria - Gaiak 2004-02-07\nSendabelarren kulturari, loreen kulturari, usadioen kulturari, birziklaiaren kulturari, horiei guztiei tokia eginen dien mundua posible dela uste dugu. Berria - Harian 2005-05-26\nGaur egun ezagutzen diren 50.000 sendabelar espezieetatik 10.000 inguru galtzeko arriskuan daudela ohartarazi du aste honetan Erresuma Batuko Plantlife International erakundeak. Berria - Gaiak 2004-01-18\nsendabelar espezie askoren geroa «inoiz baino ilunagoa» da egun. Berria - Gaiak 2004-01-18\n2737. urtean Txinako Shen Nung enperadoreak buruturiko sendabelar bilduman hainbat gaixotasunentzat kalamua gomendatu zuen. Berria - Harian 2005-04-17\nZein, euskarak behar duen sendabelarra? Pello Salaburu «Euskararen etxea» - 157. orr.\nBaina poetari, poeta den aldetik, erantzukizun artistikoak galdegiten eta estimatzen zaizkio, literatura ez baita soziologiaren, politikaren edo historiaren suzedaneo edo sendabelar bat. Anjel Lertxundi «Mentura dugun artean» - 51. orr.\nsendabelarren industria (3); sendabelarren laborantza (3)


Eskoriatzan eskainiko du azken kontzertua Etxepare RAP proiektuak - Debagoiena - Goiena.eus\nEskoriatzan eskainiko du azken kontzertua Etxepare RAP proiektuak\nEneko Azkarate 2015-10-08 09:04\nImanol Epelde dago Etxepare RAP proiektuaren atzean. Bernard Etxepareren, lehen euskal idaztearen, letrak ikasleei hurbiltzeko rap formatuan plazaratzea erabaki zuen. Formatu arrakastatsua bihurtu da. Datorren astean azken kontzertua emango du Huhezin, Eskoriatzan, proiektu honen ibilbideari "amaiera polita eta berezia" emanez.\nEskoriatzako Huhezi fakultatearen kaperan izango da kontzertua urriaren 15ean, eguena, 16:30ean hasita.\n"Euskal literaturako letretan oinarriturik 8 kantu egin ditut, hasi testu klasikoetatik eta gaur egunera arte. 8 kantu eta 2 bideoklip". Hala mintzo da Imanol Epelde bera 27 zapata blogean, proiektuari buruz.\nEuskaraz argitaratutako lehen liburua da Linguae Vasconum Primitiae, Bernard Etxeparerena. 1545. Liburuko hitzaurrea kantura eramana dago bideo honetan.


420. DELFA HERNANDEZ, FRANCISCO\nCentenillon jaio zen (Jaen). Meatzaria zen lanbidez. Gerra-kontseiluan 12 urte eta egun 1eko espetxealdira zigortu zuten «matxinadari laguntzea»ren ustezko delituagatik. Azpeitiko espetxean hil zen 1941eko maiatzaren 29an, uremiak jota.\n[X. zerrenda: Azpeitiko kartzelan espetxeratutako preso errepublikar espainiarrak →]\n421. DIAZ MORENO, FELICIANO\nVillacarrillon jaio zen (Jaen). Igeltseroa zen lanbidez. Gerra-kontseiluan 12 urte eta egun 1eko espetxealdira zigortu zuten «matxinadari laguntzea»ren ustezko delituagatik. 1941eko martxoaren 26an Azpeitiko espetxean atxilotu zuten. Gero, Santa Rita (Madril) espetxera eraman zuten.\n422. DOMINGUEZ CRESPO, PABLO\nMoralzarzalen jaio zen (Madril). Hargina zen lanbidez. Azpeitiko espetxean sartu zuten preso 1939ko azaroaren 14an. Gero, Colmenar Viejoko (Madril) epaitegi militarrera eraman zuten.\n423. DOMINGUEZ REGO, CECILIO\nSan Felizen jaio zen (Pola de Lena, Asturias). Lanbidez nekazaria zen. Azpeitiko espetxean sartu zuten preso 1939ko azaroaren 18an. Gero, Oviedora eraman zuten.\n424. DUMONT GOMEZ, PEDRO\nNavas de Tolosan jaio zen (Jaen). Igeltseroa zen lanbidez. «Matxinadari laguntzea»ren ustezko delituagatik zigortu zuten. 1941eko martxoaren 26an Azpeitiko espetxean atxilotu zuten. Gero, Santa Rita (Madril) espetxera eraman zuten.


ETAk, nazio askapenerako euskal erakunde sozialista iraultzaileak, 2009ko Aberri Egunaren karietara ondorengo hausnarketak eta adierazpenak helarazi nahi dizkio euskal jendarteari eta beriziki abertzalegoari:\nEstatu izan gabe Aberri Eguna 77.nez ospatzen dugun honetan, Euskal Herriaren aldeko maitasuna agertzeko ekitaldietan parte hartzen ari zareten herritar guztioi agurrik beroena luzatzen dizue ETAk.\nEuskal Herria mendetako gatazka iraunkorrean bizi dela baieztatzea herri honetako historiara hurbilpen objektibo bat egitea da. Herri honi berrogei urtetako diktadura eta hogeita hamar urtetako autonomismo zatikatzaileak inposatu zitzaizkionetik, azken bi mendetan ez da belaunaldirik kartzela, herbestea, bortxa eta jazarpena ezagutu ez duenik. Baina gatzakan bizitzeaz gain, gure herriak bere biziraupenaren alde egin du borroka, askatasunera gerturatuko liokeen eskenatoki aldaketarako alternatiba eraikitzea zaila izanagatik ere eta garesti ordaindu arren.\nEuskal herritarrok aspaldidanik etengabe borrokatu dugu. Askatasunaren alde armak eskutan zituztela borrokatu zuten gudariek 36-37ko gerratean. Eta herri eskubideen alde era berean egiten dugu borroka ETAko burkideok ere. Duela 50 urte sortzera bultzatu gintuzten egiturazko arrazoi bertsuek jarraitzen dutelako izaten hain zuzen, eta egundo ere, borroka armatua praktikatzen duen erakunde izan gaitezen kausa.\nEuskal herritarrok gure hizkuntza hiltzen ikustera kondenatu nahi gaituzte, ez diogu guk, Unesco-k diosku euskararen egoerak horretara garamatzala. Ez dugu hezkuntza sistema propio bat osatzerik. Belaunaldi berriek ez dute euskal edukietan hezitzerik. Euskal esparru sozioekonomiko bat eraikitzea ere ukatzen digute. Ezin dugu gure lurraldea eta ekoizpen sektorerik kudeatu. Gure lurraldea interes arrotz eta makro-enpresarialei lotuak daude, horren adibide argi direlarik Bardeak, Lapurdiko turistifikazio kolonizatzailea edota AHT zein Coke planta. Euskaldunok gure lurretan arrotz eta zanpaturik bizi gara.\nBere eskubideak ukatuak dituen Euskal Herriak, bere hitza libreki eman eta erabakitakoa egikaritzeko legezko eta onartuzko biderik ez du. Euskaldunok ez dugu euskal herritar gisako eskubide bakar bat bera ere ezagutua, ez bermatua. Estatu arrotzen agindu eta legediak betetzera gaude behartuak.\nHori da Euskal Herriak bizi duen gatazka politikoaren muina: Euskal Herriaren eskubide demokratikoen aitorpenik eta bermerik ezak, Euskal Herria administraritza ezberdinetan zatituta egoteak, eta gainera, egoera hori aldatzeko aukerarik ez izateak sortzen du gatazka Euskal Herrian.\nAraba, Bizkaia eta Gipuzkoako hauteskunde antidemokratikoak: PNVren «desjabetzea» eta Lopez Lakuako «caudillo» berria\nAspaldi gabe salatu zuen ETAk Gasteizko Legebiltzarra inoizko antidemokratikoena eta espainiarrena izango zela. Euskal Herriaren independentziaren alde eskaintza politiko zabalak hauteskundeetan ezin duenean aurkeztu, askatasun demokratikoak ezabatzen direnean, hedabideen boikota jasatean, ordezkariak espetxeratzen direnean, ezin baitaiteke demokraziaz mintza, faxismoaz baizik: Espainiaren diktaduraz.\nMartxoko hauteskundeak ez dira arabar, bizkaitar eta gipuzkoarren borondate askean oinarrituak izan. Francoren erreformatik eratorriko instituzioetako hauteskundeak ez dira inoiz demokratikoak izan, are eta gutxiago oraingoan. Hiru herrialdeetako gehingoa abertzalea izanik, eta horrela adierazi arren, aurkakoa irudikatzen saiatzen dira orain. Hauteskundeok adierazpen instrumentu edo ariketa demokratiko bat izatetik urrun, errepresio tresna izan dira: Espainiako botereek «Estatu arazo» gisara planteatu dituztenak eta beren estrategia espainolistaren mesedetara euren indar harremana indartzeko baliatu dituztenak.\nEspainiako erreformaren bigarren ziklo autonomikoa dago jokoan. Badakite 77-79 aldian zer-nolako aurkakotasuna izan zuen erreformak Euskal Herrian. Badakite euskal herritarren gehiengoak ezezkoa eman ziola Espainiako Konstituzioari. Eta beldur dira, beldur oso, oraindik eta orain ere, herri eskubideetan oinarritutako aldaketa politikoaren alde dagoelako gehiengo herritar bat; Euskal Herriaren nazio burujabetza helburu duen herri adierazpen, mugimendu eta sektore sozio-politiko antolatu bat dutelako aurkakotasunean. Herri oso bat zutunik.\nPPk eta PSOEk ordea azken hamarkadan ezarritako bi helburu taktiko lortu dituzte: erreforma garaian utzitako autonomiaren zuzeneko kudeaketa beren eskutan hartzea eta ezker abertzalea instituzioetatik kanporatzea.\nLehenarekin, Euskal Herrian 98ko prozesutik aitzin benetako aldaketa politikorako dauden baldintzak usteltzea eta lausotzea dute helburu. Horretarako eta horregatik eratu dute bloke unionista espainiarra. Euskal Herriaren nazio desegituraketa instituzional-administratiboan sakontzen jarraitzeko, euskal herritarren eskubideak urratzeko eta euskal nortasuna, kultura eta euskara oraindik eta gehiago itotzeko.\nBigarrenarekin, ezker abertzalea borroka instituzionaletik zokoratuaz, operazio neo-estatutario berri baterako eskuak libre izan nahi dituzte. Ezker abertzalea delako egungo marko autonomikoaren erreforma zaharberri bat eragozteko erresistentzia politiko sendoa egituratu dezakeen eragile bakarra, hots, benetako aldaketa politikorako bermea.\nPNV da espainolismoa arnas berriz eta oldarraldirako prest egotearen erantzule nagusia. Bera izan da azken hogeita hamar urteotan Madrileko estrategia errepresibo horren urgazle ezinbestekoa, botere zentralaren itsumutil. Agintari espainolak ordea esker onekoak ez direla erakusten ari zaizkio orain. Duela 30 urte abiatutako erreformaren trenak harrapatu du PNV atzetik, ezustean. Eta orain arrangurak, eta orain aieneak, eta orain «golpe institucional» entzun behar dugu beraien ahotik ozen. Ezker abertzalea legez kanpo uztearen ondorioz udaletxe eta beste instituzioetan PNVk bere botere kuota handitu zuenean ez zen kexu izan eta agudo berotu zituzten haien ipurdiak egokitzen ez zitzaizkion aulkietan. Euri jasa besteen gainean nola erortzen den Ajuria-ene eta Sabin-etxeko leihotik ikustera ohituak dauden jeltzaleentzat eskandalu antidemokratikoa orain hasi omen da.\nPNV ataka berrian kokatu da. PNV izan zen ilegalizazio eta salbuespen legeei normaltasunaren labela eman ziena. Bera izan zen ezker abertzalea zokoratzea eta ilegalizatzea Madrilekin adostu zuena. Ezker abertzalea kaleetatik egurra emanez botatzen saiatu edota EiTBn zentsuratu duena. Eta orain bera da ere ilegalizazioaren pozoia jaso duena. Lakuako gobernua PSOErekin osatzeko aurre akordioa egina zuen-eta, baina PSOEren erantzuna argia izan da: gaur hitza eman, bihar haizeak eraman. Eta horrelaxe geratu zaigu PNV gobernurik gabe, planik gabe, sailbururik gabe, goi-kargurik gabe; Ertzaintza, EiTB, EuskalTel eta alderdikide eta lagunak diru publikoarekin aberasteko mota guztietako «txiringitorik» gabe. Eta orain asaldatu beharra dugu abertzaleok! Nork eskaini zizkion oilategiko arrautza guztiak erdibana Lopezi? Nork ireki zizkion azeriari oilategiaren ateak PSOEren aurrekontuak ete lege faxistak babestuz?\nPNVk Madrilekin itsasoratu zuen ilegalizazioaren ontzia ezker abertzalea neutralizatu nahian, hain zuzen ere benetako aldaketa politikoa eman ez zedin. Eta orain itsas zabalean PNV brankatik behera bota dute. Erreforma estatutario berri baterako, oraingoz orain, beharrezkoa ez dutelako. Hartara PNV kromo aldaketarako aukerarik gabe geratu da oraintsu, «pactismoa»-ren umezurtz, baina bereak eta bi emango ditu faxistekin gobernura itzuli eta estatutu berri baten aldeko apustuan eragile izan dadin. Tronpatu nahi ez badu, inork ez ditzala Euskal Herriaren aldaketa politiko baterako bidaide espero. Erreforma estatutarioaren ontzira besterik ez dute igo nahi-eta.\nHauteskunde antidemokratiko horietan Aralarrek emaitza ttipiak baina gozoak jaso ditu ilegalizazioaren lepotik. Etsaiaren estrategia errepresiboan Aralar ezinbesteko tresna bilakatu da independentismoa txikitzeko asmotan. Zer lotsa ez lukete sentitu behar «ezker abertzale berria» aldarrikatzeko ezker abertzalearen ordezkariak espetxeratu eta egun batzuetara. Zer lotsa ez lukete sentitu behar ezker abertzalea botoz hustu, ordezkatu eta Gazteizko besaulkietara eta bertan irautea beste asmorik ez duten Ezenarroren sokakoek Rubalcaba eta Conde-Pumpidoren txaloa eta zorion publikoa jaso dutenean: penagarria. Ezker abertzalea etsaiarengatik gogor zigortua izango da bere konpromiso eta borrokagatik, baina Aralar izenondo garratzez zigortua izango da herri honen historiagatik.\nLerro hauen bidez ETAk ezker abertzalearen aldeko boza balioetsi nahi du. Ezker abertzaleak inoizko baldintza kaxkarrenetan, zentsuratua eta Ertzaintza zein guardia zibilak bozka paperen bila ari zelarik 100.000 bozka baino gehiago jaso eta laugarren indarra gertatu da. Bozka horiek berez zekarketen parlamentariak, emaitzetan ezker abertzalearen atzetik geratu diren indar guztien (Aralar, IU, EA eta UPD) parlamentariak batuta baino gehiago lirateke. Baldintza arruntetan zenbat jasoko lituzke ezker abertzaleak? Boza horiek, borrokaren eta duintasunaren bozak, Euskal Herriaren askatasunerako zimentarri baliozkoenak izango direla dudarik ez du gure erakundeak. Denboraz bere zentzu osoan neurtu ahal izango dugun ekintza politiko handia izan da bozka kopuru horiek jasotzea.\nGuztiarekin eta arestiko hausnarketak kontuan hartuz, honakoa da ETAk adierazi nahi duena:\n- Araba, Bizkaia eta Gipuzkoako martxoko hauteskundeak baldintza demokratikoetan eta aukera berdintasunean burutu ez zirenez, Francoren erreformatik eta errepresioaren hauteskundeetatik erauzten den Gasteizko Legebiltzarrari, Patxi Lopez «caudillo»-ari eta honek osatuko duen Gasteizko gobernu berriari ere ez diola inolako zilegitasun demokratikorik aitortzen.\n- Ibarretxeren gobernua abertzale ororentzat iruzurraren gobernua izango zela ohartarazi genuen bezala, oraingoan Lopezen gobernua faxismoaren eta eskubide urraketen gobernua izango dela adierazi nahi dugu. Jarrera aldaketarik ez den heinean, inposatutako egitura horretako arduradun politikoak ETAren helburu lehenetsia izango dira.\nMoncloako Estatutuaren porrota, Marko Demokratikorako aukera:\nEspainiako erreformak hiru hamarkada bete dituenean ziklo aldaketarako aukerak zabalik daude Euskal Herrian. Arriskuak autodeterminazioari bizkar emanez marko zatikatzaileari beste margo geruza bat emateko joeran kokatzen dira. Iragan urteek erakusten dute Euskal Herriak jasaten duen zanpaketa gainditzeko erantzun orokor eta zuzenik ez dela eman. Ezker abertzaleak hiru hamarkada daramatza Euskal Herriaren eskubideak barnebilduko duen konponbide demokratiko baterako eskaintza politikoak egiten.\nJustizia eta bakea ekarriko duen benetako aldaketa politiko bat izango bada Euskal Herriaren egoeran eta eskubideetan oinarrituko da, edo ez da egongo. Sasi irtenbideek, sasi aldaketek, soilik gerra eta mina luzatuko dute.\nAutonomismoaren porrota inoiz baino argiago geratzen zaigu abagune honetan: ez du Euskal Herriaren «askatasun graduala» lortzeko balio izan, baten batek 77an herri askatasunaren esperantza apustu horretara lotuz iragartzen zuen ez bezala. Ez du herri honen eskubideen alde ari garenak txikitu edo autonomizatzea lortu, eta ez du Euskal Herria Espainian urtzeko helburua bete. Bestetik apustu horren gidaria, PNV, jokaleku horretatik kanpo kokatu dute.\nBeraz, herri honek bere etorkizuna erabakitzeko eskubidea duela uste dugun demokratok hausnarketa egiteko tenorean ere bagaude helburu hori lortzera begira. Euskal Herriak jasaten dituen erasoei molde oroz aurre egiten zaion bitartean aldaketa politikoa autodeterminazioaren bidean ematen dela bermatzeko urratsak egiteko tenorean baikaude. Estatuetako, zein Gasteiz eta Iruñeko, gobernuetatik datozen eraso eta apustu estatutarioa zaharberritzeko desafioari herri muga sendoak jasotzea inoiz baino beharrezkoagoa da, ez badugu gure herria beste 30 urtez zatiketaren kateekin lotuta ikusi nahi.\nGatazkaren konponbidea politikoa eta negoziatua izango dela inork ukatzen ez duen zerbait izanda, eta konponbidearen korapiloa lurraldetasuna eta autodeterminazioaren zutabeetan oinarritzen bada, gatazkaren konponbidea zutabe horien gaineko marko demokratiko berri baten formulazio politikoan erikiko da. Eta hori izango da, eta ez beste, benetako aldaketa politikorako giltzarria.\nETA-ren Aberri adierazpena\nBizi dugun egoera politikoa eta arestiko hausnarketak kontutan hartuz, Euskadi Ta Askatasunak bere ikuspegia eta borondatearen berri eman asmoz ondorengo adierazpen publikoa egiten du:\n1. XXI. mendeko Europan Euskal Herriaren identitate politikoa Estatu subirano independente bezala sozio-politikoki egituratzeko askapen borroka prozesua bizirik bada, azken mende erdian ETAk eta oro har Euskal Nazio Askapenerako Mugimenduak aurrera eramaniko borrokari esker eta konpromisoaren ondorioz izan da. Euskal Herriaren eraikuntzak ordea herritar guztion konpromisoa eta ardura exijitzen du, orain artean ezker abertzaleak ia bakarrik erantzun dio zeregin horri jarrera argiz eta etengabez.\n2. Mende luzetako gatazkak erakutsi digu Euskal Herrian bi proiektuk egiten dutela talka: Euskal Herriaren independentziaren aldeko proiektua batetik, Espainiaren eta Frantziaren aldeko proiektu inposatuak bestetik. Azken proiektuaren aldekoek beren asmoak defendatu eta gauzatzeko aukera eta baliabide guztiak dituzten bitartean, Euskal Herriaren aldekook ezeztatuak, zangopilatuak eta bortxatuak aurkitzen gara.\n3. Bi proiektu horien artean ez dago erdibideko proiektu politikorik. Azken hogeita hamar urteotan autonomismoak Euskal Herri batua, euskalduna eta askea eraikitzeko ez du balio izan. Alderantziz, garai batean uzkur ibiltzen ziren Espainiaren aldeko sektore eta eragileak hanpatzeko eta indartzeko balio izan du. Erdibideko aukera beraz, eta soilik, independentziaren proiektua gauzatzeko aukera emango lukeen marko demokratiko batean kokatzen da: bi proiektu politikoen aukera herritarren borondatearen menpe utziz.\n4. Lapurdi, Baxe Nafarroa eta Xiberoa herri lez garatzeko, bere biziraupenerako eta Frantziako politika asimilatzailetik babesteko ezinbestekoa da Euskal Herria ezagutua izatea. Hiru herrialdeetako abertzaleok ezinbestekoa dugu herrialde horiek dituzten egiturazko beharretarako beren estatus politikoa aldatuko duen instituzio bereizi bat eskuratzeko bidea urratzea eta Parisetik proposatutako sasi instituzio eta irtenbideei aurre egitea.\n5. Espainiako autonomismoaren esperientzia agorturik arduragabekeria litzateke oraingo honetan ere (77-79an bezalatsu) gatazkaren muinari heldu gabe irtenbide faltsua inposatzea. Hori egingo luketenek etorkizunari begira albora ezineko ardura hartuko lukete beren bizkar. Espainiako botereek Euskal Herriari bigarren ziklo autonomiko bat inposatzeko prestaturik izan dezaketen mugimendu politikoei aurre egitea, beraz, herri sektore independentistok guregain hartu beharreko erronka izango da. ETAk ez du onartuko Moncloako Estatutua eta Amejoramendua eraberritzean oinarrituriko itunik.\n6. Euskal Nazio Askapenerako Mugimendua prest da Euskal Herriko indar demokratikoekin gatazkaren konponbide demokratikorako eta aldaketa politikorako estrategia eta konpromiso bateratu bat adosteko. Gure herriaren egiturazko aldaketa politikoa emango bada, berau proiektu emantzipatzailearen egingarritasunean oinarrituko den marko demokratiko batean izango da, alegia autodeterminazioa bere baitan bilduko duen marko politiko berri batean. Herri hau autodeterminazioaren eskenatokira eramateko, zein estatuen eraso eta errepresioa geratuko duen harresia eraikitzeko, urratsak diskurtsoetatik ekintzetarako igarobidea eman artean inork, ordea, ez diezaiola eska ETAri armen bidez etsaiari aurre egiteko borrokari uko egin diezaiola.\n7. Euskal Herriaren nazio eskubideak urratuak eta zanpatuak diren artean, eta bere herritarren kontra estatuen inposizioa armez eta bortxaz garatzen den bitartean ETAk armez Euskal Herriaren defentsan jarraitzeko eta Euskal Herriaren etsaiak eta bere interesak kolpatzen jarraitzeko konpromisoa berresten du.\n8. Azkenik, ETAk dei publikoa egiten die Euskal Herriko alderdi politiko, sindikatu, kultur bilgune, jendarte antolakunde eta oro har eguneroko dinamikaren bidez burujabetzaren aldeko hautua egina duten euskal herritar guztiei, hala nola langile, ikasle, kulturgile, laborari, emakume, kirolari, pentsalari eta bestelakori, aurrean dugun ziklo politikoa autodeterminazioarena izan dadin beharrezko konpromisoak hartu eta urrats zehatzak eman ditzaten. Ezinezkoaren aurrean ahalezkoa aldarrikatuz, ezaren gudaz baietza sortuz, lortuko dugu!\nEuskal Herrian, 2009ko Aberri Egunean.


Ernaiko 7 kide eta Iraitz Salegi Topatuko kidea absolbitu dituzte | Kazetaritza ez da delitua\nEspainiako Auzitegi Nazionalak absolbitu egin ditu “terrorismoa goratzea” egotzita epaitutako zortzi gazteak: Ernai gazte antolakundeko kide Irati Sienra, Gotzon Elizburu, Maialen Etxebarria, Mikel Button, Aitor Anda, Garazi Mugertza eta Mikel Moreno eta Topatu.info-ko kazetari Iraitz Salegi. Fiskaltzak hemezortzi hilabete eta bi urte arteko kartzela zigorrak eskatu zituen bakoitzarentzat, inhabilitazioaz gain.\nGazteak maiatzaren 28tik ekainaren 16ra bitartean epaitu zituzten Madrilen, 2013an Urduñan (Bizkaia) egindako Gazte Danbada jaialdiaren harira. Xabier Lopez Peña euskal presoa zena hil zen Ernairen sorrera jaialdia egiten ari zirela, eta haren heriotza salatu zuten Urduñan bildutako milaka gaztek, manifestazio batean. Ekitaldi nagusian ere aipatu zuten gertakaria, eta horregatik inputatu zituzten Ernaiko zazpi kideak. Topatu-ko kazetari Salegi, berriz, ekitaldi haren berri emateagatik. Kazetariaren kasua salatzeko agiri bat ere atera zuten, 500 hedabide eta kazetarik babestu zutena.\nZortzi gazteak ez ezik, Periko Solabarria zena ere inputatu zuten, Gazte Danbadako jaialdian parte hartu zuela eta. Azken orduan epaiketatik kanpo utzi zuten, osasun arazoengatik. Joan den astean hil zen ezker abertzaleko kide historikoa.\nLehen eguneko protesta ikertzeko eskatu dute\nLehenengo auzi saioan, gazteek protesta egin zuten epailearen aurrean, zutik jarri eta bizkarra emanda. Gazteak aretotik kanporatu zituzten, eta epaiketaren hasiera atzeratu. Orain, Topatu.info-k jakinarazi duenez, Torrejon de Ardozeko epaitegiari agindu dio Auzitegi Nazionalak protesta hura ikertzeko.


Ebook, etorkizuneko liburua izango ete da? - bizkaie.biz\nEbook, etorkizuneko liburua izango ete da?\nGotzon Plaza Informatikoa\t2009-10-22 11:57\nOraintsu amaitu da munduko liburu azokarik handiena eta garrantzitsuena, Frankfurtekoa (Alemania). Azokan egon diran mundu guztiko argitaletxeen artean inkesta bat egin da, etorkizunari begira ia zelako eretxiak daukiezan 'ebook'-en ganean. Inkesta horretan egindako galderak gehi beste hainbeste ekarri doguz gurera.\nOraintsu amaitu da munduko liburu azokarik handiena eta garrantzitsuena, Frankfurtekoa (Alemania). Aurten, herrialde konbidau moduan Txina egon da. Herrialde hori arlo guztietan agertzen da bere handitasunean: bai teknologia, ekonomia, politika, merkataritza zein beste hainbestetan. Giza eskubideen ardurabakokeriatan be nagusienetarikoa da.\nAzokan egon diran mundu guztiko argitaletxeen artean inkesta bat egin da, etorkizunari begira ia zelako eretxiak daukiezan 'ebook'-en ganean.\nEz dira, ez, oraingo jostailuak e-book aparatuak, aspaldikoak dira. Liburuen antza daukien tramankuluotan, fitxategiak deskargau geinkez, gero irakurteko. Edozein ordenagailuren moduan, pantailatxo batean PDF formatuan (gehien erabilten dana) dagozan e-liburuak irakurriko doguz. Horretarako, pantailako argia motelagoa da norberaren begiak zainduteko, zenbat eta denpora gehiago irakurten egon, gero eta begi edo burukomin handiago izango dogu, edozein ordenagailuren aurrean gagozanean legez.\nEgia esateko, orain arte ez dabe izan ezelako garrantzirik, Estadu Batuetan saldutako liburu guztien % 0,8 baino ez da izan; bateren batzuk erabilten zituen, bai, baina kuriosidade moduan baino ez. Amazon-ek bere orrialdean baeukan liburuak deskargetako aukerea, baina munduan argitaratzen diran liburu guztien kopuruagaz konparauta oso urrun dagoz elektronikoak.\nOraingoan, antza, baiezkoan dagoz argitaletxeak; tekonologiak aurrera egiten dauela ikusi dabe eta, euren esanetan, datozan urteotan euren lekua izango dabe holako tresnek. Esan daben moduan, 10 urte barru liburu elektronikoek betiko paperezko liburuen ganetik pasauko ei dira. Beste iragarpen bat: 2010eko gabonetatik aurrera hasiko da merkadu honetan bizitasuna ikusten. Batek daki, eta urteotan izan diran iragarpenak kontuan izanda, ez dakigu fidagarriegiak izango ete diran.\nArgitaletxeek euren negozio bidea, edo behintzat negozioaren zati handi bat bide horretatik joango dalakoan dagoz baina ez daukiez hortik aparte gauzak argi euren merkatal ikuspuntuetan. Zelan egingo da pausu hau? Zenbat kobrauku dabe liburu bakotxeko? Eta zelan?\nTeknologiaren alde bai, baina zelan: liburu elektronikoak, hau da, deskargetan dogun fitxategia gaurko papereko liburua baino merkeagoa izango ete da? Eta zenbat merkeago? Liburu bakotxagaitik kobrauko da ala 'tarifa-plana' izango al da, internauta bakotxak gura beste liburu deskargetako diru-sari baten trukean? Teorian behintzat, ohiko liburuak baino merkeagoak izan beharko litzatekez (kostuak gitxiago diralako, besteak beste), baina zenbateraino? Ohiko liburuen % 10, % 20 edo % 30 merkeago izango ete dira?\nLiburua bere osotasunean deskargetako aukerea izango ete dogu? Kapitulu batzuk baino ez badoguz gura, zelan ordainduko dogu eta zenbat? Eta 'pirateoari' aurre egiteko, legezko deskargea egin ondoren (hau da, berari jagokon prezioa ordaindu ondoren), fitxategi hori beste lagun batzuei pasetako moduan izango gara ala ez? Ala kopia horreek egiteko beste kanon bat pagau beharko dogu? Orain, behintzat, paperezko liburu bat erosi ondoren nire lagun guztiei pasetako moduan nago, hau da, liburua baten pagau baina irakurleak ugari izan daitekez. E-book horreetan be holan jokatzeko aukerea izango ete dogu? Galdera larregi, ezta? Eta erantzunak ez dira, ez, errazak.


Amaitu da "zertan oinarritzen dira indarkeria matxistak?" kanpaina - Aramaioko Udala\nAmaitu da «zertan oinarritzen dira indarkeria matxistak?» kanpaina\nAzaroaren 25arekin amaitu da Gorbeialdeko Kuadrillako Berdintasuna sailak antolatu duen kanpaina.\nZertan oinarritzen dira indarkeria matxistak\nEdukia errepasatuta, kanpainan zehar ikusi denbezala, indarkeria matxistak egitura konplexua du; izan ere, jarrera eta portaera sotilenak eta egunerokoenak dira muturreko indarkeria izatea ahalbidetzen dutenak, hala nola jendarteak gehien identifikatzen duena, fisikoa, sexuala edo erailketa.


Hika egiteko metodologia propioa proposatu du Ritxi Lizartzak • ZUZEU\nHitanoa kalean gero eta gehiago erabiltzen dela garbi dauka Ritxi Lizartzak, baina irizpide falta nabarmena sumatu du, bai Euskaltzaindiak oinarri batzuk bakarrik arautu dituelako, bai jendeak zenbaitetan ez dakielako zergatik esaten dituen gauzak esaten dituen bezala. Hutsuneak betetzeko eta betiere Euskaltzaindiaren arauetan oinarrituta, metodologia propioa landu du, jendeak hika txukun erabil dezan. Horixe azaldu du gaur Donostian, kaleratu berri duen Mintza hadi, lagun! eskuliburuaren aurkezpenean (Maramara argitaletxea). Eredu estandarra proposatu du, bakoitzak gero bere euskalkira eraman dezan. Liburua gizartean hitanoari buruzko eztabaida sortzeko abiapuntutzat jotzen du Lizartzak, “apaltasun osoz”, Euskaltzaindiak berak ere bide luzeagoa egin dezan.\nEskuliburuaren iturburu nagusia Goenkale telesaila izan dela aitortu du Lizartzak. 1994an hasi zen eta oso ongi etorri zitzaien urte bereko urrian Euskaltzaindiak hikako moldeko adizki taula onartzea. Baina Lizartzak hutsune bat nabaritu zuen: “Ikusita bakoitzak nola egiten zuen hika, bai aktoreek, bai gidoilariek, eta estandarrak zer proposatzen zuen, sumatu nuen ezagutza falta handia zegoela. Orduan, nire aurreneko lana, teoria lana izan zen: erabilera desberdinak biltzea, zer testuingurutan erabiltzen zen ikustea, Euskaltzaindiak zer proposatzen zuen ikustea eta, horren arabera, denontzako esparru egokia osatzea. Kontua da Euskaltzaindiak arautu duen bakarra adizki taula hori dela eta beste gauza guztiak gomendio moduan eman dituela. Ez dago araututa ez harreman sozio-afektiboetan nola erabili behar den hitanoa, ez zein den hitanoaren esparru morfosintaktikoa eta ez teoriaren eremutik kanpo dauden hainbat erabilera. Eman dezagun hiperitanoa, horren barruan hiper-hiperitanoa, hiperzuzenketa, neutralizazioa eta beste hainbat fenomeno”. Mintza handi, lagun! liburuaren helburua da horiek guztiak mahaian jartzea, jendeak txukun erabil ditzan.\nBeraz, ez da azalpen liburu hutsa. Lau zati ditu: azalpenak, bi lagunen arteko elkarrizketa sorta batez lagunduta; ariketak; trebetasun lanketa (mintzamena, entzumena eta irakurmena); eta, ariketen erantzunak. Horrekin batera, liburuak ariketa liburuaren erantzunen liburuxka eta DVD bat dauzka osagarri gisa. DVDan, hainbat audio eta bideo grabazioz gain, Euskaltzaindiaren arau guztiak eta hitanoarekin zerikusia daukaten hainbat web orritako loturak agertzen dira.\nDurangoko Azoka, eskuliburua, hika


Leioako Udala - Leioa izango da emakumezkoen nazioarteko eskubaloi txapelketako egoitzetako bat\nAstelehena, 2021ko Abenduaren 06a\n2021-11-22 Leioa izango da emakumezkoen nazioarteko eskubaloi txapelketako egoitzetako bat\nLeioa Emakumezkoen Nazioarteko 'Basque Country Cup' txapelketaren egoitzetako bat izango da azaroaren 25etik 27ra bitartean. Lehiaketa honek sei selekzio handi izango ditu: Finlandia, Luxenburgo, Kongo, Brasil, Argentina Euskadikoarekin batera, eta Leioa azaroaren 25ean.\nKirol ekitaldi hau beste herri batzuetan egingo da, hala nola Berangon, Eibarren "txapelketak hiru helburu nagusiri erantzuten die: kirol hau lurralde barruan sustatzea, euskal selekzioen proiekzioa eta gure mugetan eragin handiko lehiaketa bat egitea", adierazi dute Euskal Selekziokoek.\nLeioako Udalak herriko taldeen laguntza izan du kirol ekitaldi hau egiteko. Leioako Sakoneta kiroldegiak Luxenburgo-Brasil partida hartuko du azaroaren 25ean 17:45ean eta Finlandia-Euskadi 20:00etan.\nZalantzarik gabe, «Nazioarteko jokalariak lanean ikusteko» aukera paregabea. Hilaren 23, 25, 26 eta 27an egingo den ekitaldi honen helburua eskubaloia bultzatzea da, bai eta horrelako ekitaldiak ikusaraztea eta erregulartasun handiagoz egitea ere.\nNazioarteko kirol-ekitaldi hau azaroaren 25arekin, Emakumeenganako Indarkeriaren aurkako Nazioarteko Egunarekin, bat datorrela aprobetxatuz, Leioako Udalak morez jantzi nahi izan du ekitaldi hau eta emakumeen presentzia babestu nahi izan du kirol arloan ere. Eskumuturreko moreak banatuko ditu "Kirolean ere Leioako emakumeak" esaldiarekin. Gainera, Kultura eta Kirol Sailak Boulevardeko obeliskoa ere argiztatuko du 18:00etatik 23:00etara.


Azken txanpa dagokigu, aurrera! – Lauaxeta Ikastola\nAzken txanpa dagokigu, aurrera!\nOhikotasunera itzuli gara, eta konturatu aurretik oporretan gaude berriro. Hori bai, orain lan egitea dagokigu eta norberaren onena ateratzea, azken opor hauetako indar berrituekin, normaltasunerantz pausoak ematearen pozarekin, gure lagunen irribarreak ikusi ahal izateko aukerarekin eta aire garbiaz gozatuz.\nEkin eta aurrera!\nAurreko albisteaOpor onak izan eta itzuli arte!Hurrengo albisteaNormaltasunaren bidean


A.3.11 Proiektuak – CIFP San Jorge LHII\nAll Berrikuntza Hezkuntza Jasangarritasuna Lan-munduan txertatzea Zeharkakoak\nProiektu hau 2010. urteaz geroztik garatzen ari gara, eta Energia Berriztagarrien Zentroa sortu zen. Proiektu horren bidez, zentroa erreferentetzat hartzen da eremu horretan, honako arrazoi hauengatik\nEskolako Agenda 21 Eusko Jaurlaritzak Garapen Iraunkorrerako Ingurumen Estrategian hartutako konpromisoa da.\nEprozesu-konbinazio bat da, erakunde batek bere ingurumen-inpaktuak murriztea eta eraginkortasuna handitzea ahalbidetzen duena, hobekuntza ekonomikoak, ingurumenekoak eta operatiboak lortzeko.\nlgarapen Iraunkorreko Helburuak dira GIH. Bideo honetan gaiari buruzko informazio gehiago ikus dezakezu\nLanbide-heziketa dualak [webguneko edukietarako esteka] enpresako eta ikastetxeko ikaskuntza-prozesuak konbinatzen ditu, prestakuntza-zentroen eta enpresen baterako parte-hartzearen bidez.\nSkills proiektuaren helburua da ikastetxeko irakasleak sustatzea eta animatzea etorkizuneko Euskoskills lehiaketak antolatzera eta ikastetxeko ikasleak erronka horietan parte hartzera prestatzea eta animatzea “EuskoSkills” txapelketa\nLanbide-konpetentziak ebaluatu eta egiaztatzeko …\nIkaskuntza-eredu berri hau elementu nagusi baten gainean egituratzen da: ERRONKETAN OINARRITUTAKO ELKARLANEKO IKASKUNTZA. Teknika didaktiko hori talde txikietan ikastean oinarritzen da.\nEuskelec lehiaketa Euskadiko Lanbide Heziketako ikastetxeetako ikasleak matrize komun baten gainean (motorra, motorraren kontrolagailua eta bateriak) eraikitako ibilgailu elektriko bat diseinatu, eraiki eta proban jartzera animatzen dituen lehiaketa da.\nIkastetxeak eta harekin harremanetan jartzen diren eragileek sortutako informazioa bildu, trukatu eta aztertzeko proiektua, LHko ekosisteman behatutako funtsezko elementuen analisian oinarritutako erabakiak hartzea ahalbidetuko duen sistema bat sortze aldera.\nArreta indibiduala, malgua eta konprometitua erabiltzaileen beharrekin, ikasleekin, ikasle ohiekin edo zentrotik kanpoko pertsonekin.\nIkasenpresa ikasgeletan eskola-enpresak sortzearen inguruan garatzen den hezkuntza-programa da.\nInformazioaren eta komunikazioaren teknologia (IKT) berrien erabilera sustatu nahi da ikastetxeko langile guztien artean, bai irakasleen eta ikasleen artean, bai irakasle ez diren langileen artean.\nKalitatearen kudeaketaren helburua gure interes-taldeen beharrak eta itxaropenak asetzea da\nHizkuntza Normalizazioa proiektua eskola-eremuan euskararen erabilera normalizatzeko proiektua da.\nBerdintasunerako Taldearen helburu nagusia, ikastetxearen BERDINTASUNERAKO PLANA garatzea da.\nSan Jorge LHIIren Erasmus proiektuak zentroak atzerriko enpresekin eta beste prestakuntza-zentro batzuekin dituen harremanak biltzen ditu.


Estreptokoko positiboa? – Sabeletik Mundura\nCochrane Summaries-ek aurrez B motako estreptokokoaren inguruan esan zuenaren inguruko iritzia aldatu du.\nEz dago erditzean antibiotikoa amari ezartzeak onurarik dakarrenik adierazten duen arrazoi frogaturik. Hortaz, antibiotikoa sistematikoki estreptokoko positiboa duten emakume guztie ez ematea gomendatzen da, sortzen dituen albo-ondorioengatik; soilik, beste sintomaren bat edo arrisku gehitua duten emakumeentzat gomendatzen da.\nHemen informazio gehiago (ingelesez).


Informatika ingeniaritza graduko ikasleak PBL DAY 2019an | Estudiar Informática\nInformatika ingeniaritza graduko ikasleak PBL DAY 2019an\n.-(e)k idatzia\t 15 de maiatza de 2019 0\nMGEP Informatika ingeniaritza graduko ikasleek 1. seihilabeteko proiektua bukatu dute, kasu honetan REmotion aplikazioa egin duen taldearen proiektuaz hitz egingo dugu.\nREmotion eskuaren erreabilitazio prozesua kudeatzen duen aplikazioa da. Honekin, paziente bakoitzaren erreabilitazio prozesu osoa ikusteko aukera izango dugu.\nLehenik eta behin, gaixoa altan ematen du medikuak edo fisioterapeutak eta ariketa ezberdinak esleitzen dizkio lesioaren arabera. Pazientea klinikara hurbiltzean, bere erabiltzaile eta pasahitza sartuta, ariketak egiteko aukera izango du. Ariketa hauek Leap Motion batekin kontrolatzen dira Java lenguai bitartez, eta ariketa ondo, ia edo gaizki egin duen adierazten du:\nProiektu hau PBL DAYrako aukeratua izan zen. PBL DAY Mondragon Unibertsitateko 9 ingeniaritza graduetan ikasleek landutako proiekturik onenak erakusten diren jardunaldia da.\nErakusketa honen helburua, ikasleei eta beraien lanari errekonozimendua ematea da, eta aldi berean, aplikatzen den metodologiari, nabarmentasuna ematea.\nJardunaldiaren zehar, Mondragon Unibertsitateko irakasle eta enpresa desberdinek osatzen duten epaimahaiak. Aldi berean, bisitatzen dituzten batxilergoko ikasleek ere proiektu erakargarriena aukeratuko dutelarik.\nHurrengo link-ean proiektuaren bideoa ikusgai: REmotion\n4 talde onenen artean geratu ziren. Oso esperientzia aberasgarria izan dela esan digute. Zorionak!\nKategoriak Informatika GraduaMGEP-MUPraktikak eta Ikasketak amaierako lana\nEgunean behin euskal joko arrakastatsuaren garatzailea den Iker Martinez de Agirre MU Informatikako ikasle ohia\nMGEPeko Informatika Ingeniaritza Gradua Online!\nIngeniaritza Informatika graduko ikasleak bi sari eskuratu dituzte 2020 PBL Day ekitaldian\nArizmendi ikastolako ikasleak MUn informatika eta elektronikako tailer teknologikotan trebatzen


Marte Misioa: Perseveranceren bidaia - Iruñeko Planetarioa\nMarte Misioa: Perseveranceren bidaia\nPrezioa: 20.00 €\nIkastaroaren iraupena: 3 hilabete aktibatzen den egunetik aurrera.\nLa activación se realizará cuando la persona docente realice el registro de la clase.\nSTEM Eskolaren lehen misioa Marte Misioa: Perseveranceren bidaia da eta Mars2020 Misioan oinarritzen da. Misio horren robot nagusiak Perseverance izena du, uda honetan jaurti zuten eta 2021eko otsailean iritsiko da planeta gorrira. Programazioan lehen urratsak emateko ikastaro honetan, irakasleek euren klaseetan egokitu ahal izango dituzten eta Scratch programazioan oinarritzen diren tutoretza-bideo gidatuak aurkituko dituzte.\nGuztira, 3 orduko bideoikaskuntza eta erronkak modu errazean aurkezten dira, irakasleak programazioko ezagutzarik ez badu ere, prozesuan zehar ikas dezan. Hau posiblea izan dadin ikastaroa STEM Planetaren bi zutabetan banatuta aurkezten ditu atalak. Ezagutu zutabearen baitan Scracth plataformaren azalpena agertzen da, eta jardun zutabearen baitan, Marss2020 misioaren Perseverance robotaren bidaia garatzeko argibideak ematen dira. Bi ataletan erronkak aurkezten dira saiotik saiora banakako moduan jorratzeko, modu honetan erabiltzaileen gaitasunen garapena bilatzen da, ez bakarrik edukiak jasotzea. Era berean, erronka horientzako erantzunak ere agertzen dira, programatzeko modu desberdinak baitaude. Halaber, irakasleek STEM Planetarekin harreman etengabeko izanen dute, foro baten bitartez online tresnaren erabileran sor daitezkeen zalantzak argitzeko baliatuko dena.\nMarte Misioa: Perseveranceren bidaia asteroko saioetan 2-3 hilabetez garatzeko pentsatuta dago. Hala ere, irakasle bakoitzak plataformako materialekin planifikatzen duen antolaketaren araberakoa izango ikastaroaren iraupena. Ikastaroa 8 eta 12 urte bitarteko ikasleentzat bereziki diseinatua dagoen arren, programazioan hasi nahi duten beste hezkuntza maila batzuetako ikasleek ere parte har dezakete. Ikastaro honen bidez, lortutako ezagutzak lantzen jarraitu ahal izango dira bukaera-datatik harago, parte hartzaileek sortu duten kontu propioarekin etxetik programatzen jarraitu dezaketelako. Horrela, askotariko egoeretan erabil dezakete, hala nola ikastetxerako aurkezpenetan, bideojokoak eta ipuinak sortzeko edo problema matematikoak ebazteko.\nAdina: 8-12 años\nIkastaroaren iraupena: 3 hilabete\nPrezioa: 20€ ikasle bakoitzeko\nNASA - Mars2020ren jaurtiketa:


Iritzia | Donostia EHBildu\nCastellano\tCategory: Iritzia\nIzagirre 11TBn\tUrr\nElkarrizketa interesgarria egin zioten ostegunean Izagirre alkateari HamaikaTBn, gertukoa, pertsonala eta euskaraz. Izagirreren figura hobeto ezagutzeko eta Donostiako gaiei buruz pentsatzen dituenak ezagutzeko aukera ederra izan zuten tokiko telebistako ikusleek. (Esteka, hemen)\nIzagirre alkatea FORUM saioko elkarrizketan\tUrr\nElkarrizketa egin zioten ETB2ko FORUM saioan eta alkateak aukera izan zuen gai munizipalei errepasoa emateko. Hemen dauzkazue bideoak:\n3G Donostia\tIra\nGasco, Gomez Ugalde eta Goia. Ezin esan kasu honetan gaztelerazko “monta tanto, tanto monta”; izan ere, 3g hauen artean bata da buru. Hain da buru non PSEk sartutako mozio batean honakoa erantzun zuen PPko Maria Jose Usandizagak “Lo siento Ernesto pero no podemos apoyar tu moción”. 2 aldiz.\nÑabarduraren bat eszenifikatu arren, egun 2 koalizio ditu Donostiak. Bata hauteskundeetara aurkeztu zen, Bildu, bestea PPP da, hau da PSE-PP-PNV. Ez omen dute frente anti-Bildu bat osatzen, hara, orduan euren adostasun sintomatikoa eredu bakar baten isla da. Bilduk ezberdintasunak uztartzetik jaio zen bitartean 3g-k eredu bakar bat dute Donostiarentzat. Eta eredu horren buru Ernesto Gasco da. Bera da ere atzoko Udalbatzan tentsioa igotzearekin eta edozein mozio aprobatzearekin irabazten duen bakarra. Honako galderak egin beharko litzaizkioke EAJri: Bilduren beldur, EAEko hauteskundeak arteko estrategia al da soilik? Ala, ostera, Donostian hainbeste urte ondoren aldaketak emateko aukera zapuztu nahi duzue? Ez al duzue ikasi aurreko akatsetatik? Zer irabazten duzue zuen babesa izan duten erabakien aurka bozkatzen?\nHalere, konbikzioz ala estrategiagatik bada ere, 3g programa honek Donostiarako eredu garbi bat eskaintzen digu. Atzo eredu horren nondik norako gehiago eman zizkiguten:\n- Donostia zezenzalea. PSE eta EAJko jarrerak ezagututa (zinegotzienak eurenak barne) beldurgarria da oso bi alderdiok zer nolako jarrera beligerantea hartu duten zezenketen alde.\n- Donostia una grande y libre. Ez da berria konstituzionalistek aniztasunari eta nortasun sentimendu berezituei dieten beldurra. Baina EAJk atzo “Donostiako herriak eta auzoak” esaldiaren aurka egin zuen diskurtsoa…. #UPyD-k sinatuko luke.\n- “Sin pan pero con circo” Donostia. Ikusita zer nola dagoen ekonomia eta zerga sistema bidezkoagoak jarrita ere erakundeek lortzen duten dirua ez dela hain altua, 3g-ek atzo euren lehentasuna finkatu zuten: kirol profesionala. Agian hau izango da askotan aipazen duten “lan sustapena”, gutxi batzuei lana ematea. Atzo Udalak erakunde adierazpen bat eskatu zuen 3g-n aldeko bozkarekin, Foru Aldundiari eskatzeko GBCri aurtengo diru kopuru berei eustea. Ez zioten eskatu gastu sozialari edo zerbitzu publikoei eustea, …ez…GBCri eman beharreko diru partidari eustea.\nBestetik Anoetarena dago. Udal Gobernuak garbi du krisi garai honetan kirol profesionalaren diru laguntzek behera egin behar dutela. Baina garbi du era berean Anoeta bezalako instalazio batek Realaren beharretara egokitu behar duela baldin eta Udalak dirurik jartzen ez badu eta miniestadia atletismorako egokitzen bada. Baina Realarekin baldintza batzuk adostu zituen Realak eta Kutxak gehi beste erakundeek izango duten espazioa ustiatzeko. Bada, Realak onartua zuen gauza bat….zeinek eta Donostiako Udalbatzak aldatu du………Reala eta besteen are mesedekoago izateko!!! Udalbatzak berak esan digu ustiapen publiko gehiago opari diezaiogun.\n- “Toc-toc” Donostia. EAJk egunero leporatzen dio Bilduri “bere lagunen alde egitea”. Bada, horra nola ikusten duen oposizioak banatu behar direla udal baliabideak: elkarte batek lokal bat besteen baldintza berberetan jasotzen badu baina ez bazaio gustatzen bide oso garbi bat du. PP edota EAJrengana joatea besterik ez du. Eta 3g-k mozio bat onartuko dute udal teknikariek besteen baldintza berberetan emaan dituzten baliabideak berriz negoziatzeko eskatuz. Ez dituzte irizpide politikoak aldatzen, ez dute esaten “ekintza konkretu hau hurrengo urteetan gehiago lagundu beharko da”, ez dituzte aurrekontuak igotzen ekimen horretarako diru gehiago jartzeko. Ez, besterik gabe esaten dute “honekin berriz negoziatu”.\n- Bataplan and cars Donostia. Honek kapitulu berezia merezi du, baina laburtzeko: zonalde oso zehatz batzeko ostalarien mesedetan gauez San Martineko karrilbusean aparkatzeko aukera ematea eskatu zuen 3g-k. Hau da, zentrora autoz etortzea sustatu…..gauerako. Gascok esan zuen normalean gauez atera ohi den jendeak ez duela edan ohi, edo 5 atera eta batek ez duela edaten. Orduan….zertarako jarraitzen du bere gobernuak dirua xahutzen kotxea eta alkohola nahastearen aurkako kanpainetan?\n2ak 1\tAbu\nAlaitz Oarbeaskoa Lasa Groseko bizilagunak iritzi artikulu hau bidali digu eta sekulako grazia egin digu, hemen jartzen dugu zuen gozamenerako:\n“La comparecencia del viceconsejero de Transportes y concejal donostiarra, Ernesto Gasco, tuvo lugar en el Ayuntamiento para presentar una encuesta encargada por Euskotren para conocer la opinión ciudadana sobre las mejoras presentes y futuras de este servicio ferroviario, incluyendo el proyecto del Metro. El edil socialista recordó que el trabajo realizado por su departamento en esta legislatura ha permitido licitar este verano los dos tramos en que estará dividida la pasante ferroviaria del Metro de Donostialdea a su paso por el centro de San Sebastián“ Bertako egunkaria batean, 2012ko abuztuaren 4an\nEz-jakinoi ulergaitz zaigu pasarte hau. Esaldia euskaraz balego bi ergatibo azalduko liratek (garraio sailburuordea eta Donostiako zinegotzia) baina aditza singularrean dago, izan ere, pertsona bakarrari egiten dio erreferentzia: Ernesto Gasco. Read more ...\nDemokrazia ikuskizun\tUzt\nUrtebete eman dugu oposizioak Gobernua nola presionatzen duen ikusten. Eguneroko presioa da, gai guztiekin. Eta hori ez zaigu gaizki iruditzen jokaleku demokratikoaren parte delako. Bagenekien presio itzela jasoko genuela gutxiengoan Gobernatzea erabaki genuenean eta, hala ere, aurrera egin genuen.\nAre gehiago, Udalbatzarrak zuzenean erretrasmititzea erabaki genuen, jakinik kamaren presentzia baliatzen duela oposizioak beren showak egiteko eta Udalbatzarrak euren gudaleku gogokoen bihurtzeko. Hori guztiori onartu dugu. Jarduera instituzionala gardentasunez erakustea eta Udaleko eztabaidak kalera eramateak lehentasuna


Pribatutasun-politika eta lege-oharra | Komalingua - Servicios Lingüísticos\nWEBGUNEAREN PRIBATUTASUN-POLITIKA ETA LEGE-OHARRA\nDATUEN BABESA: SOZIETATEAREN IZENA.\nHau da webgune honen titularra: KOMALINGUA SL\nSozietatearen egoitza: SIERRA DE ANDIA, 2 – OF. 26D 01010 VITORIA-GASTEIZ\nWeb-orriak KOMALINGUA SLrenak edo haren lizentzia-emaileenak diren informazio, zerbitzu, programa edo datu ugaritarako (aurrerantzean, “edukiak” deituko diegu) sarbidea ematen du, eta ERABILTZAILEAK horiek eskura ditzake. ERABILTZAILEAK atariaren erabileraren erantzukizuna hartzen du. Erantzukizun hori zerbitzu edo eduki jakin batzuk eskuratzeko beharrezkoa izan litekeen erregistrora hedatzen da.\nErregistratzean, ERABILTZAILEAK egiazko eta bidezko informazioa emateko erantzukizuna izango du. Erregistratzearen ondorioz, ERABILTZAILEARI pasahitz bat eman ahal zaio. Horren erantzulea izango da eta hori arduraz eta konfidentzialtasunez erabiltzeko konpromisoa hartuko du. ERABILTZAILEAK konpromisoa hartzen du KOMALINGUA SLk bere atariaren bidez eskaintzen dituen edukiak eta zerbitzuak modu egokian erabiltzeko eta, besteak beste, honako hauek egite aldera ez erabiltzeko:\nKOMALINGUA SLren, haren hornitzaileen edo hirugarren pertsonen sistema fisiko eta logikoei kalteak eragitea edo birus informatikoak edo arestian aipatutako kalteak eragiteko gai den beste edozein sistema fisiko edo logiko sarean sartzea edo hedatzea.\nBeste erabiltzaile batzuen posta elektronikoko kontuetan sartzen saiatzea eta, hala badagokio, horiek erabiltzea eta haien mezuak aldatu edo manipulatzea. KOMALINGUA SLk eskubidea gordetzen du pertsonen duintasunarekiko errespetua urratzen duten, bereizkeriazkoak, xenofoboak, arrazistak edo pornografikoak diren, gazteei edo haurrei, ordena edo segurtasun publikoari eraso egiten dieten edo, haren aburuz, argitaratzeko egokiak ez diren iruzkin eta ekarpen guztiak ezabatzeko. Nolanahi ere, KOMALINGUA SL ez da izango erabiltzaileek foroen, txaten edo parte hartzeko beste tresnen bitartez emandako iritzien erantzulea.\nKOMALINGUA SL izango da bere web-orriaren eta bertan dauden elementuen (hala nola irudiak, soinua, audioa, bideoa, softwarea edo testuak; markak edo logotipoak, kolore-konbinazioak, egitura eta diseinua, erabilitako materialen hautaketa, funtzionatzeko, sartzeko eta erabiltzeko behar diren ordenagailu-programak, etab.) jabetza intelektual eta industrialeko eskubide guztien titularra.\nEskubide guztiak gordeta. Jabetza Intelektualari buruzko Legeak 8. artikuluan eta 32.1 artikuluaren bigarren paragrafoan xedatutakoaren arabera, berariaz debekatuta daude web-orri honen eduki guztien edo batzuen erreprodukzioa, banaketa eta komunikazio publikoa, eskura jartzeko modalitatea barne, edozein euskarri eta edozein baliabide tekniko erabiltzen dela ere, KOMALINGUA SLk horretarako baimena eman ezean. ERABILTZAILEAK konpromisoa hartzen du KOMALINGUA SLren titulartasunekoak diren jabetza intelektual eta industrialeko eskubideak errespetatzeko. Atariko elementuak bistarazi ahalko ditu, baita inprimatu, kopiatu eta bere ordenagailuko disko gogorrean edo beste edozein euskarri fisikotan gorde ere, baldin eta soil-soilik bere erabilera pertsonal eta pribaturako baliatzen baditu. ERABILTZAILEAK ezingo du KOMALINGUA SLren orrietan instalatuta dagoen babes-gailurik edo segurtasun-sistemarik ezabatu, aldatu, saihestu edo manipulatu.\nKOMALINGUA SLk ez du, inola ere, besteak beste honako hauek sor ditzaketen kalte-galeren erantzukizunik hartzen: edukietan akatsak egotea edo zerbait esan gabe geratzea, ataria eskuragarri ez egotea edo edukietan birusak edo programa gaiztoak edo kaltegarriak transmititzea, nahiz eta hori ekiditeko behar diren neurri teknologiko guztiak hartu.\nKOMALINGUA SLk eskubidea gordetzen du bere atarian egokiak iruditzen zaizkion aldaketak egiteko aurrez ohartarazi gabe. Hala, horren bidez ematen diren edukiak eta zerbitzuak aldatu, ezabatu edo gehitu ahalko ditu, baita horiek atarian aurkezteko edo kokatzeko modua ere.


Ondo etorri Marieneara | Geuria\nEraikin guztiek behar dituzte tente mantentzeko lau pilare tinko, teilatu iragazgaitza, pareta sendoak… Basauriko Emakumeon etxeko zimenduek emakume izen propioak eta abizen feministak dituzte. Polixene Trabudua, Dolores Ibarruri, Pepita Nuñez edota Elbira Zipitria dira gure etxeko geletako lanaren lekuko. Ahalduntze-prozesuetatik haratago daude gure artean ernaldutako sinergiak: ikaste prozesu komunak, elkarren arteko errespetua eta bata bestenganako zaintza.\nHistorikoki aldarrikatutako gure gune hau bihurtu da sutondo, aterpe, eskola eta gure akelarretarako plaza. Hiru urte Marieneako ateak zabaldu zirenetik eta hamarkada pare bat igaro da proiektu horrekin amesten hasi ginenetik. Ezinezkoa zirudien hura egia bihurtu dugu denon artean. Euskal Herriko mugimendu feministak, baita munduko edozein zirrikitutatik gerturatutako bisitariek ere, inbidiaz begiratzen gaituzte. Gure etxeak horrela jarrai dezan behar zaituztegu.\nMartxoa iritsi da. Egutegian zortzia morez tindatzearekin batera, berdintasunaren alarma guztiak pizten dira: egunkarietako estatistiketan, Teleberriko istorioetan, eskoletako egunerokotasunean, kalean… denak dira aldarrikapenak. Primeran! Igandean aldarrikatutako dugun hori izan dadila eguneroko xedea!\nGuk nahi dugun bidean beste batzuek jarritako harriekin topo eta estropu egin dugu, apika, mina ere hartu dugu; baina zorionez, altxatzen ere badakigu. Heteropatriarkatua elikatzen duten horiek bestelako karraju batzuetatik eraman nahi gaituzte: bazterretara, prekaritatera, gure gorputza kontrolatzera, gure bizitzak maneiatzera… Ez diegu utzi behar, ez!\nZapalkuntza hauei guztiei aurre egiteko beharrezkoak dira emakumeon etxeak. Anitzak izan arren, elkarrekin eta guztion artean, lortuko dugu.\nEuskal Herria feminismotik eraikiko dugu. Marienean egunero da martxoak 8! Zaretela ongi etorriak!\nSailkatuta: Biki Pozo, Marienea, Martxoak 8, Ondo etorri, Zutabea


Nafarroako Gobernuak 959.000 € eman ditu minusbaliotasunak dituzten pertsonen arloko irabazi-asmorik gabeko erakundeen diru-laguntzetarako asteazkena, 2007.eko uztailak 25\nAlde batetik, 934.924 € eman zaie honako 32 elkarteri, hainbat programa garatzeko: -ADACEN (Nafarroako Burezur Minaren Elkartea): 184.380 € familia laguntzarako, kronikotasun laguntza eta menpekotasunerako, jarduera okupazionaletarako, aisialdia eta olgetarako, atseden eta larrialdietarako etxerako, prestakuntzarako, kalitatea kudeatzeko sistemarako, eta garraiorako; -ADANO (Haur Onkologikoei Laguntzeko Erakundea): 4.550 € bere programazio orokorrerako; -ADELA (Nafarroako Alboko Esklerosi Amiotrofikoaren Elkartea): 2.275 € bere programa guztietarako; -ADEMNA (Nafarroako Esklerosi Anitzeko Elkartea): 6.500 € giza eta gizarte baliabideak aprobetxatzeko programarako, esklerosi anitza duten pertsonentzat; -ADHI (Arreta Defizita, Hiperaktibitatea eta Inpultsibotasuna Tratamendurako eta Azterketarako Nafarroako Elkartea): 4.500 €; -AECC (Minbiziaren Aurkako Espainiako Elkartea): 9.773 € minbizia duten gaixoak eta senitartekoak hartzeko pisuetarako; -ALCER (Giltzurrunetako Gaixotasunen Aurkako Elkartea): 3.000 €; -AMIFE (Lizarrako Minusbaliatu Fisikoen Elkartea): 4.550 €; -AMIMET (Tutera Merindadeko Minusbaliatuen Elkartea): 6.500 € minusbaliotasun fisikoa duten pertsonen gizarte normalkuntzarako; -ANASAPS (Buruko Osasunerako Nafarroako Elkartea): 287.351 € aisialdirako, olgeta, kultura, kirola eta prestakuntzarako; zuzeneko arreta; eta sentsibilizazioa eta hedapena; -ANDAR (Erriberako TDAH duten Pertsonei eta familiei Laguntzeko Nafarroako Elkartea): 4.550 €.\n-ANFAS (Adimen minusbaliotasuna duten pertsonen aldeko Nafarroako Elkartea): 114.060 € 3-6 urteko adin goiztiarren laguntza programetarako, laguntza egokitze, aisialdi, olgeta eta kirol jardueratarako, informatika, autogestioa, bizitza independentearen aldeko laguntza, informazioa eta aholkularitza, familien prestakuntza, familia atsedena, mentalizazio soziala, eta erromesen aterpea; -ANPHEB (Bizkarrezur Zatibitua duten seme-alaben Gurasoen Elkartea): 20.829 € prestakuntza laguntzaren eta bokazio suspertze goiztiarraren zerbitzurako, gurasoen auto-laguntzaren programa, azido folikoari buruzko kanpaina, eta minusbaliotasunetan aditutako baliabide zentroa; -ASORNA (Nafarroako Gorren Elkartea): 20. 837 € pertsona gorren hezkuntzarako osoko proiektu baterako; aisialdia, kultura eta kirolerako; interpreteen zerbitzua; ikurren lengoaiaren ikastaroa; lan bitartekaritzako zerbitzua; ASPACE (Burezur Paralisiaren Laguntzako Nafarroako Elkartea Aisialdiko eta Olgetako Kluba): 4.553 € bere programa orokorrerako; -ATENA (Psikobalet Fundazioa): 94.605 € adierazpen artistiko eta pedagogikoko eskolarako eta antzerki-dantza konpainiarako; -COCEMFE (Nafarroako Komunitateko Minusbaliatu Fisikoen eta Organikoen Elkarteko Federazioa): 4.550 €; -Nafarroako Minusbaliatu Fisikoen Elkartearen Koordinatzailea: 40.594 € lan orientazioko zerbitzurako, aisialdi eta olgetako kluberako, hedapena eta mentalizaziorako, egokitutako garraiorako, zerbitzu juridikorako, jarduera zentrorako eta, minusbaliatu berrientzako eta familientzako osoko laguntzarako .\n-EUNATE (Gorren Senitartekoen Elkartea): 6.500 € familien arreta eta laguntzako osoko zerbitzurako; -FEAPS (Adimen atzerapena duten pertsonen aldeko Nafarroako Elkartearen eta Erakundeen Federazioa): 6.500 €; -Ciganda Ferrer Fundazioa - El Molino Zentroa: 66.360 € lan gaikuntza berezirako eta helduen bizitzaren egokitzapenerako; - Babes Fundazioa: 2.275 €; -Nafarroako Hemofilia Elkartea: 4.550 €; -Laringektomizatuen Nafarroako Elkartea: 6.500 €; -OKILE, minusbaliotasun psikikoa duten pertsonentzako zentro okupazionala: 6.500 €; -ONCE: 2.275 €; -Erretinosi Pigmentarioaren Nafarroako Elkartea: 6.500 €; eta Down Sindromea duten Seme-alaben Gurasoen Nafarroako Elkartea: 9.004 € "Itaca" eta "Bit" proiektuetarako.\nHorniketa txikiagoetarako diru-laguntzak\nBestalde, 25.000 €uroko diru-laguntza eman zaie minusbaliotasun pertsonen arloko irabazi-asmorik gabeko hurrengo hamazortzi erakunderi, bulegoko horniketa txikiagoetarako eta material informatikorako: ADACEN (1.578 €), ADANO (1.065 €), ADELA (618 €), ALCER (149 €), AMIFE (1.019 €), AMIMET (1.226 €), ANASAPS (5.374 €), ANFAS (4.652 €), ANPHEB (580 €), ASORNA (655 €), ASPACE (633 €), ATENA (1.458 €), COCEMFE (769 €), Nafarroako Minusbaliatu Fisikoen Elkartearen Koordinatzailea (1.220 €), OKILE (901 €), Erretinosia (789 €), SARAY (1.480 €) eta Down Sindromea (826 €).


2019ko uztailaren 21a, igandea | Ordua Euskal Herrian 06:55:04\nAntsoaingo (Nafarroa) PAHko Mikel Otazurekin hitz egin dugu Miren Peñak etxeko hipotekarekin bizi izan zuen egoeraz.\n2015eko martxoaren 25a\nMartxoaren 24an Antsoainen Peñari agurra eman zioten bost minutuko bilkura isilean. (Argazkia: Ahotsa.info)\n63 urte ditu Otazuk, jubilatua da eta plataforman dago 2012ko udaberrian sortu zenetik. Peñaren irakaslea ere izan zen. Berarekin joan zen Laboral Kutxako bulegora otsailaren amaieran, etxearen hipoteka Praktika Onen Kodearen arabera berritzera. Peña bera ere, Antsoaingo PAHeko kide zen, baita LABeko afiliatua ere.\nKutxak iragan martxoaren 20an erantzun zion, ez zela egokia kode hori, bere kasuan legearekin bat ez zetorrelako, baina hipoteka berraztertzeko prest zeudela eta pasatzeko bulegotik hitz egitera. Iragan astelehenean, martxoaren 23an, Laboral Kutxara joatekoak ziren berriz Miren eta Mikel. Miren baina, ez zen iritsi, kutxaren gutuna kolpe handia izan zen beretzat eta iragan larunbatean bere buruaz beste egin zuen.\nMiren gauez ibili zen luzaro lanean Orkoiengo Faurecia-ko lantegian eta duela bi urte kaleratu zuten. “Berak kontatzen zuenez era umiliagarrian –diosku Otazuk–, lanean zirela pertsona batek atzamarrez deitu zituen bulego batera eta ezagutu ere egiten ez zuten arduradun batek kaleratze idazkia eman zien. Erabat umiliagarria izan zela esaten zuen. Oso gogorra egin zitzaion hori”.\nLangabezian geratu zen Miren eta, besteak beste, 12 urtez gauez lanean ibili ondoren, lo arazoekin. “Beldurrez zen, orain langabezi diru-laguntza amaitzen zitzaiolako. Horregatik joan ginen Laboralera. Bulegoko zuzendariarekin egon ginen eta Praktika Onen Kodeari heltzeko asmoa azaldu genion. Legeak baimentzen du hori eta nire kalkuluen arabera bost bat urtez 80 bat euro ordaindu beharko zuen hilero”.\nMartxoaren 20an kutxatik ezetza jasotzean mezua bidali zion Mikeli, eta idazkiaren kopia. “’Lasai egon –erantzun nion–, astelehenean joango gara berriz eta lortuko dugu, Laboralarekin negoziazio giro ona dugu eta’. Plataformako beste kide bat ere egon zen berarekin animoak emanez. Taldeko beste kide batzuk bezala, berak ere bere egoeran ziren beste pertsona batzuk lagundu izan ditu maileguak negoziatzera, baina zegoen egoeran ezezko hura azken bultzada izan zen”.\nBulegoetatik goragoko negoziazio bideak\nGero eztabaida handia egon da Laboral Kutxak izan duen jarreragatik, eta haren aurkako kanpaina ere bai, baina Otazuren esanetan, ez dira egiak esan diren gauza asko.\n“Laboralaren agiriak zioen bezala, Mirenek egunean zituen bere ordainketa guztiak, ez da egia etxegabetu behar zutenik. Egia da, halaber, plataformetatik bankuei negoziazio bat eskatzen diegunean beti idatziz egiten dugula eta bankuei ere idatziz erantzuteko eskatzen diegula, legearen arabera hauek hilabetean erantzun behar baitute. Beste banku batzuek ez dute hala egiten, baina Laboralak betetzen du hori”.\nPAH elkarteak eta banku eta kutxen arteko negoziazioetan denetariko kasuak izaten dira, eta batzuetan negoziazioak ez du aurrera egiten bulegoetako arduradunekin. Horrelako kasuetarako, Nafarroako PAH taldeek beste negoziazio bide batzuk eskatzen dizkiete finantza erakundeei. Mirenen kasu zehatzean ez zaie hori gertatu, baina beste kasu batzuetan bai, orduan erabiltzen dute goi mailako beste bide hori. Maila horretako bitartekaritza lortzeko arazoak zituzten Laboral Kutxarekin.\n“Laboralarekin ez dugu bulegoetatik goragoko negoziazio biderik, eta hori eskatzeko kanpaina bat prestatzen ari ginen hau guztia gainera etorri denean. Horregatik ere bazen haserre maila bat Laboralarekin. Eta gero haren aurkako kanpaina guztia etorri da, baina pertsonalki ez nago ados esaten ari den guztiarekin. Aste honetan izango dugu bilera bat haiekin negoziazio bide horiek zehazteko. Zoritxarrez, Mirenenaren ondoren etorri da”.\nAntsoaingo bizilaguna omentzeko ehundaka lagun bildu dira herriko udaletxearen aurrean. Ahotsa.info-ren bideoak.


6063T6 aluminiozko barra biribila 6063 aluminiozko aleazio barra biribila da. Aleazio horri aleazio arkitektonikoa deitu ohi zaio.\n6063T6 aluminiozko barra biribilaren ohiko erabilerak honakoak dira:\n6082T6 aluminiozko barra biribila 6082 aluminiozko aleaziozko barra biribila da. Aleazio hori landutako aluminio-magnesio-silizio familiakoa da (6000 edo 6xxx serieak). Bere serieko aleazio ezagunenetako bat da.\n6082T6 aluminiozko barra biribilaren ohiko erabilerak honakoak dira:\nTentsio handiko aplikazioak / Trusses, Zubiak / Garabiak / Garraio aplikazioak / Ore salmentak / Garagardo upelak\nAurreko: Estrusio profilak\nHurrengoa: Aluminiozko hodi biribila\nProduktuaren deskribapena 6063T6 aluminiozko angelua 6063 aluminiozko aleazio itxurako angelu bat da. Aleazio horri aleazio arkitektonikoa deitu ohi zaio. 6063 Aluminiozko Aleazioak estrusio aleazio gisa garatua, trakzio propietate nahiko altuak ditu, akabera ezaugarri bikainak eta korrosio erresistentzia handia. Anodizatzeko aplikazioetarako aleazio egokienetako bat da, aire zilindroetako hodientzako estaldura gogorra barne. ...\nAbantailak Ekoizpen lerroak erritmo biziko lan inguruneetara egokitu daitezke fabrikazioan eta muntaketan. Tamaina normaleko plataforma. Instalatzeko erraza; ez da mekanizaziorik behar. Banakako arrabolak ordezkatzea baimendu sistema osoa desmuntatu gabe. Ezaugarriak • Alde guztietako zirrikituak konpontzea • Aplikazio aukera mugagabeak • Eraikuntzan egin beharreko ahalegin minimoa • Kostuen optimizazioa ...\naluminiozko eguzki izkinako giltza\nProduktuaren deskribapena Tenperatura altuko erresistentzia, korrosioaren aurkako erresistentzia, urraduraren aurkako erresistentzia. Material 6000 seriea Annealing T3-T8 Aplikazioa Eguzki-panelaren egitura Forma pertsonalizatua Kolorea zilarra / beltza Azalera Tratamendua anodizatu / harea lehertu / estaldura hautsa Material aleazioa 6063/6061/6005 Tenplea T5 / T6 Luzera pertsonalizatua\nAluminiozko gortina hormako profila, Aluminiozko hodi biribila, Aluminiozko Hodi Karratua, Aluminiozko gortina-hormen sistemak, Aluminiozko Hexagono Hodia, Gortina-hormako aluminiozko profilak,


Irekia Eusko Jaurlaritza - Gobierno Vasco :: Irakasleen formaziorako jarduerak burutzen dituzten irabazi asmorik gabeko elkarteentzat diru-laguntzak (Gobernu Bilera 2018-06-19)\n<img src="https://www.irekia.euskadi.eus/uploads/cover_photos/46976/original/logoconsejo.jpg" style="max-width:100%" alt="" />\nGobernu Kontseiluak Hezkuntza sailburuaren proposamenez onartu du, 2018an unibertsitatez besteko irakasleen etengabeko prestakuntzarako eta pedagogia nahiz didaktika eguneraketarako jarduerak burutzen dituzten irabazi asmorik gabeko erakundeentzat laguntzak arautzen dituen Agindua. Deialdi honek 100.000 euroko diru-kopurua du.\nDiru-laguntza jasotzeko jarduerek 2017ko urriaren 1etik 2018ko irailaren 30era burutuak izan beharko dute. Deialdi hau Irakasleen Etengabeko Prestakuntzarako Prest_Gara Planaren baitan sartzen da. Diru-laguntza hauek jasotzeko eskubidetik kanpo gelditzen dira Hezkuntza Berriztatzeko Zuzendaritzak bultzatutako beste deialdiren batean laguntza jaso duten jarduerak.\nDeialdi honetara eskaerak aurkezteko epea irailaren 14an amaituko da.